Замонавий профессионал журналистика: Цензурага йўл қўйилмайди\nБугунги шиддатли ислоҳотлар жараёнида оммавий ахборот воситалари вакиллари фаол иштирок этаётганини ахборотлар оқимининг тезлигида яққол кўриш мумкин. Журналистлар ўз ишини бажараяпти, яъни ОАВ учун хабарлар, материаллар тўплаяпти, таҳлил этаяпти ҳамда тарқатаяпти. Хўш, айни вақтда уларнинг фаолияти қандай ҳимоя этилмоқда? Нега оммавий ахборот воситаларининг цензура қилинишига йўл қўйилаяпти? Яқинда имзоланган “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонун билан “Журналистлик фаолиятини ҳимоя қилиш тўғрисида”ги Қонунга киритилган ўзратиш ва қўшимчалар мазкур оғриқли муаммоларга нечоғли барҳам беради? Мухбиримиз бу ҳақда Олий Мажлис Қонунчилик палатасининг Инновацион ривожланиш, ахборот сиёсати ва ахборот технологиялари масалалари қўмитаси аъзоси Расул КУШЕРБАЕВнинг фикрлари билан қизиқди.\n— Мамлакатимизда демократик принципларга мос кучли фуқаролик жамиятини шакллантиришда замонавий профессионал журналистиканинг муҳим ўрни бор. Соҳадаги мавжуд тартиб-таомилларни соддалаштириш, қонунчиликни доимий такомиллаштириб бориш ҳаётий зарурат бўлиб, бу тизим фаолиятини янада кучайтиришда долзарб аҳамият касб этади.\n“Журналистлик фаолиятини ҳимоя қилиш тўғрисида”ги Қонунга ўзгартиш ва қўшимчалар киритишда ушбу соҳа вакилларининг мустақиллигини таъминлашга алоҳида эътибор қаратилди. Бу борада халқаро ҳуқуқ нормалари ва хорижий давлатларнинг қонунчилиги чуқур таҳлил этилди ва таққосланди. Айни чоғда АҚШ, Германия, Буюк Британия, Австрия, Россия, Латвия, Украина, Беларусь, Қозоғистон, Озарбайжон каби давлатларнинг мазкур йўналишдаги қонунчилик тажрибаси инобатга олинди. Шу билан бирга, қонун лойиҳаси мутасадди давлат органлари вакиллари, жамоат ташкилотлари, фуқароларнинг ўзини ўзи бошқариш органлари, олимлар ва журналистлар билан кенг муҳокама қилинди.\nТаъкидлаш жоизки, Қонунда, энг аввало, журналист тушунчасига таъриф берилди. Яъни журналист — оммавий ахборот воситалари учун меҳнатга оид ёки бошқа шартномавий муносабатлар асосида хабарлар ва материалларни тўплаш, таҳлил этиш, таҳрир қилиш, тайёрлаш ҳамда тарқатишга доир фаолиятни амалга оширувчи шахс сифатида белгиланди. Аввалги таҳрирдаги тушунчада эса журналист ОАВда хизмат қиладиган шахс бўлиши шартлиги ифодаланганди ва бу бугунги кун талабларига жавоб бермасди.\nШунингдек, Қонунда ахборотни тўплаш, таҳлил этиш, таҳрир қилиш, тайёрлаш ва тарқатиш ҳуқуқларидан тўлақонли фойдаланиш мақсадида журналистларнинг ҳуқуқлари акс этди. Оммавий ахборот воситаларининг цензура қилинишига йўл қўйилмаслиги, ҳеч ким журналистдан эълон қилинаётган материаллар олдиндан келишиб олинишини, уларнинг матни ўзгартирилишини ёхуд нашрдан бутунлай олиб ташланишини талаб қилиш ҳуқуқига эга эмаслиги ўз ифодасини топди. Айтиш мумкинки, бу ОАВ вакиллари ўз фаолиятида ҳанузгача учраётган айрим муаммоларни бартараф этишга хизмат қилади.\nБундан ташқари, унда ушбу соҳанинг сирини ошкор этмасликка доир журналистнинг мажбуриятлари белгиланди. Ушбу тамойил фуқароларнинг шахсий ҳаёти дахлсизлигини таъминлашда муҳим аҳамиятга эгадир.\nАёнки, бугун ахборот оқими кучайиб бормоқда. Шуни инобатга олиб, мазкур ҳуқуқий ҳужжатда журналистнинг профессионал этика қоидалари институти киритилиб, бунда журналист шахси ва хулқ-атворига қўйиладиган талаблар мажмуи белгиланди. Бу ўринда журналистларнинг этика қоидалари мустақил равишда журналистлар бирлашмалари ёки таҳририятлар томонидан жорий этилиши мумкинлиги назарда тутилиб, ихтиёрийлик принципи амалда ўз аҳамиятини йўқотмаётганини ҳам келтириб ўтиш керак.\nЖурналистни аккредитация қилиш масаласи айни вақтда долзарб бўлиб, Қонунда аккредитацияланган журналистнинг ҳуқуқлари ва аккредитациялаш тартиби аниқлаштирилди. Шу билан бирга, унда журналистнинг оммавий ахборот воситаларида ахборотни тарқатиш борасида жавобгарликдан озод этилишининг аниқ механизм ва мезонлари акс этди. Мисол учун, бу маълумотлар расмий хабарлардан, норматив-ҳуқуқий ҳужжатлардан ёки расмий статистика ҳисоботларидан, ахборот агентликлари ёки давлат ҳокимияти ва бошқаруви органларининг матбуот хизматлари орқали, шунингдек, уларнинг расмий веб-сайтларидан олинган бўлса журналист жавобгар бўлмайди.\nБир сўз билан айтганда, мазкур Қонун давлат бошқаруви ва ҳокимияти органларининг очиқлигини таъминлаш, профессионал журналистларнинг фаолияти давомидаги эркинлиги кафолатларини янада мустаҳкамлаш ҳамда жамоатчилик олдидаги касбий нуфузини оширишга хизмат қилади.\nКўришлар сони: 10996


Яна бир хусусий бандлик агентлигига чув тушган фуқаролар бош вазир қабулига йиғилди. Зарар миқдори 9 млрд сўмга яқин – КУН УЗ\nГлавная / Жамият / Яна бир хусусий бандлик агентлигига чув тушган фуқаролар бош вазир қабулига йиғилди. Зарар миқдори 9 млрд сўмга яқин\nanvarj63 22.09.2020\tЖамият Comments Off on Яна бир хусусий бандлик агентлигига чув тушган фуқаролар бош вазир қабулига йиғилди. Зарар миқдори 9 млрд сўмга яқин 17 Показы\nПред. Ўзбекистонда хизмат кўрсатган артист Шуҳрат Қаюмов оламдан ўтди\nСледующая Ўзбекистон президенти БМТ минбарида илк марта ўзбек тилида нутқ сўзлайди\n19 октябрь куни юзга яқин истеъмолчи Зангиота тумани электр таъминоти корхонаси олдида тўпланди. Бунга корхонанинг …


Айни жараёнда «Smile Lux» МЧЖ ўз рақобатчиларини «патент уруши»га тортиб, улар бозордан сиқиб чиқаришга ҳаракат қилмоқда.\n«Smile Lux» МЧЖ Ўзбекистон ҳудудида «Smile» савдо белгиси остида яхна ичимликлар ишлаб чиқаришга ихтисослашган.\nГап «SmileLux» томонидан Интеллектуал мулк агентлигида патентланган фойдали моделни бошқа компаниялар ўз маҳсулотларида «ноқонуний ишлатаётгани» тўғрисидаги иддао тўғрисида бормоқда.\nБу фойдали модел тайёр ичимликларни қадоқлашга оид бўлиб, «Smile Lux» идишнинг ичида ичишни қулайлаштирадиган найча жойлаштиришни ўз ихтироси ҳисобламоқда.\nУларнинг таъкидлашича, «қадоғи ичида найча бўлган ичимликлар» аслида ўтган асрнинг 40-йилларида АҚШда ихтиро қилинган бўлиб, ҳозирги вақтда бу патент ҳамма эркин фойдаланиши мумкин бўлган ихтиродир. Шундай экан, ҳар қандай ишлаб чиқарувчи ундан ўзи истаганича фойдаланиш ҳуқуқига эга.\nНайчаси бор ичимлик чиқариш Ўзбекистонда фақат «Smile Lux»нинг ҳуқуқими?\nСўнгги хабарларга кўра, яқинда Ўзбекистон Олий хўжалик суди «Smile Lux»нинг ўз «ихтиро»сини ҳимоя қилиш йўлидаги навбатдаги уринишида унинг тарафини олган ва Давлат интеллектуал мулк агентлигининг хулосасини рад этиб, мустақил экспертиза тайинлаган.\n«Smile Lux» МЧЖ ўз рақобатчиси бўлмиш «New Pack» МЧЖни 0,5 литрли идишдаги ичига найча жойланган «YESS» номли яхна чой ичимлигини патент эгасидан рухсат олмаган ҳолда ноқонуний равишда ишлаб чиқараётганликда айбламоқда.\nИнтеллектуал мулк агентлиги эса мазкур суд иши юзасидан берган хулосасида бошқа компаниялар ҳам «ичида найчаси бор ичимлик» маҳсулотини ишлаб чиқариш ҳуқуқига эга экани, бу ҳеч кимнинг, жумладан, «Smile Lux» МЧЖнинг ҳам муаллифлик ҳуқуқини бузмаслиги тўғрисида билдириб ўтган.\nОлий хўжалик суди бу хулосани тан олмай, мустақил экспертиза тайинлаши эса, мазкур агентликнинг бутун фаолиятини «қонундан ташқари» деб билвосита тан олиш билан баробар, демоқда жавобгар томон.\n«Суд мустақил ташкилот, лекин у субъектив ва ҳеч қандай асосга эга бўлмаган шахсий мулоҳазаларга эмас, аввало, амалдаги қонунчиликка риоя этиши керак», дейди жавобгар томон вакиллари.\nБу – «Smile Lux»нинг ўз рақобатчиларига қарши илк «жанги» эмас\nБир неча йил муқаддам «Smile Lux» ўзига тегишли патентдан ноқонуний фойдаланилиш даъвоси билан «Niagara Bottlers» МЧЖ томонидан ишлаб чиқарилган 4600 дона идишдаги ичимликни суд тартибида йўқ қилишга эришганди.\nБундан ташқари, «Smile Lux» даъвоси билан «VOLT EXPRESS» МЧЖ томонидан ишлаб чиқарилган маҳсулотлар савдоси тўхтатиб қўйилганди.\nПатент билан боғлиқ яна бир ҳолат бундан бир неча йиллар муқаддам «ARKTIKA BOTTLERS» МЧЖ фаолиятида ҳам кузатилганди. Бу компания машҳур «FunGO» савдо бренди учун турли йўналишларга оид патентни қонунийлаштирганди.\nАммо компания бу брендни ювиш воситалари тоифасида патентлашни ёддан чиқарган ва бундан «ROSE DIAMOND» МЧЖ ўз манфаати йўлида унумли фойдаланганди.\nЎшанда таҳлилчилар «ARKTIKA BOTTLERS»нинг бундай эътиборсизлиги қимматга тушишини, чунки «FunGO» бренди билан ювиш воситалари ишлаб чиқарилиши шу ном остидаги яхна ичимликка нисбатан салбий муносабат шаклланишига сабаб бўлишини таъкидлаганди.\ndata-title="«Smile Lux»нинг найчали ичимликка эгалик учун кураши" data-description="Ўзбекистоннинг кенгайиб бораётган яхна ичимликлар бозори, ўнлаб ўзаро рақобатдош ширкатларнинг тобора шиддатли жанг майдонига айланмоқда. Айни жараёнда "Smile Lux" МЧЖ ..." data-image="https://eltuz.com/wp-content/uploads/2017/05/rasm2570.jpg" data-url="https://eltuz.com/asosiy-mavzular/200165/" data-services="facebook,odnoklassniki,twitter,telegram" data-counter="ig">


Шифокорлар ўлмаган чақалоқни “ўлди”га чиқарган ҳолат бўйича суриштирув ишлари бошланди\n16 май 2022, Тошкент вақти: 21:17\nМуҳаммаджон ҳаёт учун курашмоқда\nБир ярим ойлик МуҳаммаджонРашидовни жарроҳлик операциясидан сўнг “ўлди” деб, яқинларига топширган дўхтирлар ҳаракати устидан Қашқадарё вилояти Қарши шаҳар ички ишлар бўлими терговчилари суриштирув ишларини олиб бормоқда. Муҳаммаджоннинг яқинларига кўра, шифокорлар “ўлди” деб, чакагини боғлаб онасига тутқазилган чақалоқ қабрга қўйилишидан олдин ювишга олинганда, ҳушига келган. Вилоят тиббиёт бирлашмаси мулозимлари эса, операциядан чиққан Муҳаммаджонни унинг яқинлари мажбуран касалхонадан олиб кетганликларини иддао қилмоқда.\nҚарши шаҳар ички ишлар бўлимининг ўзини таништирмаган мулозими бир ярим ойлик чақалоқ Муҳаммаджон Рашидовнинг “ўлган”га чиқарилгани ва шунга боғлиқ ҳолатлар бўйича суриштирув ишлари бошланганини айтди:\n“Муҳаммаджон Рашидов онаси Қарши туманидан бўлгани учун ишни тумандаги касбдошларимиз бошлаган эди. Воқеа Қарши шаҳридаги кўп тармоқли болалар шифохонасида бўлгани сабаб, ишни бугун бизга ўтказишди. Ҳозир терговчиларимиз шу иш билан шуғулланмоқда”, деди ички ишлар мулозими.\nМуҳаммаджон жарроҳлик амалиётидан сўнг\nМуҳаммаджоннинг бувиси Наргиза Қурбонованинг Озодликка айтишича, невараси жарроҳлик амалиёти ўтказилганидан сўнг, дўхтирлар унга ва қизига сабр тилаб, боланинг ўлганлигини айтишган эди:\n- Муҳаммаджон 14 майда туғилган эди, лекин орадан икки кун ўтиб бола қусишни бошлади. Қаранг, болани 16 майда духтурга олиб келган бўлсак, 28 июнда операцияга олиб киришяпти, унгача боланинг ичаги қайрилиб, ёрилиб кетган экан. Операциядан сўнг бола ўлди деб, маняги ва оёғигача тугиб беришяпти. Олиб кетаётганимизда духтур чиқиб, “илтимос, болани олиб кетяпман деб, ёзиб беринг”, деяпти. Бола ўлдику, нима фарқи бор энди, десам, улар “бир хиллар болани зовурга ҳам, мусорга ҳам ташлаб кетади, шунинг учун ёзиб беринг”, деди. Кейин болани олиб кетяпман, деб ёзиб бердим. Қарангда энди, ўлган деб ёзмабманда. Сиз қарангда, операциядан чиққан бола тирик бўлса ким уни олиб кетади? Қайси ота-она қачон ўласан экан деб, юзига қараб ўтиради?”, деди Наргиза опа.\nМуҳаммаджоннинг бувиси Наргиза Қурбонова билан суҳбат\nБувининг айтишича, бола нотўғри диагноз билан даволангани учун шу ҳолатга тушган:\n- Саккизта духтур бўлса, болани саккиз хил даволаган. Боланинг йўғон ичаги ёрилиб кетган. Ахлат қоринни заҳарлаган. Ичаклар 15 кун давомида ахлатда ётган, дейди Наргиза опа.\nБувининг сўзларига кўра, боланинг тирик эканлигини унга қабр қазилиб, ювишга олинаётган пайтда ғассол билиб қолган:\n- Гўрков қабрни қазиб келяпти, уйда мурдашўй болани тахтага олиб, энди юваман деганда бола кўзини очиб, қўлини кўтариб керишяпти. Бола тирик, деб дод соляпти. Кеча терговчилар, эшон-муллани сўраган, мурдашўйларни сўроқ қиляпти, бутун маҳалла жанозага келган. Ахир биз қандай қилиб тирик болага жаноза қиламиз, тушунинг, дейди Наргиза опа.\nҚашқадарё вилояти тиббиёт бирлашмаси бошлиғининг ўринбосари Рустам Эшмуродовнинг Озодликка иддао қилишича, чақалоқ операциядан чиққанда тирик бўлган:\n- Йўқ, ўлди деган жойи йўқ, бола операциядан чиққандан сўнг, бувиси тилхат бериб олиб кетган. Ўлди деган жойи йўқ, абсолютно унақа жойи бўлмаган. Яшаши даргумон, оғир касал деб айтганда улар. Қийнаб нима қиламиз уни, деб олиб кетишган, деди Рустам Эшмуродов.\nШифокорнинг айтишича, Муҳаммаджон айни пайтда болалар касалхонасининг жонлантириш бўлимида қолмоқда.\nЎзбекистон Соғлиқни сақлаш вазирлиги сайтида Қашқадарё вилояти соғлиқни сақлаш бошқармаси бошлиғи Тўлқин Расуловнинг ушбу воқеа бўйича расмий жавоби эълон қилинди.\nРасмий ахборотда айтилишича, “бемор уйига олиб кетилаётганда ижтимоий тармоқларда тарқалганидек вафот этган эмасди, у тирик бўлган. Бу ҳақда беморнинг бувиси Шаҳноза Ҳамидова (беморнинг бувиси Наргиза Қурбонова - Озодлик) тилхат ҳам ёзган. Бола вафот этгани ҳақидаги хулоса унинг яқинлари томонидан қилинган ва бу ҳақда тиббиёт ходимларига хабар берилмаган.\nБемор шифохонадан олиб кетилган куннинг ўзидаёқ соат 22:30 – 23:00 ларда Вилоят болалар кўп тармоқли тиббиёт марказининг реанимация бўлимига уни яна қайтариб олиб келишган ва даво муолажалари давом эттирилган.\n4 июль куни Республика шошилинч тез тиббий ёрдам илмий маркази болалар жарроҳи И.Каримов бемор Муҳаммад Рашидовнинг барча таҳлил натижалари ва касаллик тарихи билан танишиб, консультация қилди. И.Каримов ташхис тўғри қўйилгани ва барча муолажалар стандарт асосида олиб борилганани қайд этиб, қўшимча тавсиялар берди.\nҲозирги вақтда бемор жонлантириш бўлимида. Даво муолажалари давом эттирилмоқда"\nАммо, Муҳаммаджоннинг бувиси Наргиза Қурбонова бошқарма бошлиғининг бу баёноти ёлғон маълумотлар асосида ёзилганини ва ҳақиқатни қарор топтириш учун курашни давом эттиражагини айтади.


ЎзА - Болам, деб бўзлаган ота\nОрзу-ҳаваслар кўпайган, ҳатто меъёридан ошиб бораётган даврда яшаяпмиз. Чунки одамлардаги бундай истаклар кўп ҳолларда ҳою ҳавасларга айланиб бормоқда. Энг ёмони, айримларнинг бу йўлда ҳеч нарсадан тап тортмаслиги кўз ўнгимизда содир бўлмоқда.\nМасалан, эр ишлагани хорижга кетса, сал ўтмай аёл ҳам “мен сендан қолмайман”, қабилида бошқа бир давлатга йўл олмоқда.Орада эса фарзандлар сарсон...\nОилани муқаддас, деб билган халқимиз орасида авваллари ажрашиш деган тушунча деярли бўлмаган. Ҳозир эса эр ва хотиннинг ажрашиши оддий ҳолга айланиб бораётгани ачинарли. 2019 йилнинг биринчи ярмида 11 минг 153 оилада ажрим қайд этилди. Бу минг-минглаб болаларнинг тирик етим бўлиб қолаётганини англатади.\nОқибатини ўйламай қилинаётган бундай ишлар бир кун келиб афсус-надоматга олиб боришини ажрашаётганлар билармикин, ўзи?!\nҚуйидаги ҳикоямиз қаҳрамони ҳам ажрашаётганида фарзанд қадри ҳақида ўйлаб ҳам кўрмаган эди. Лекин ўғлининг қадри ўтганида уни топа олмагани аянчли ҳолат. Шундай эмасми?\n...Ишдан барвақт чиқиб жўралари билан улфатчилик қилган Юсуфбойнинг кайфи чоғ эди. Ўзича ҳиргойи қилганча уйига қайтаётиб у йўл бўйидаги болалар боғчасида шодон қийқириб юрган болаларни кўриб бирдан тўхтади. Юраги орзиқиб уларга қараган кўйи туриб қолди.\nЖажжи болакайларнинг уларни олиб кетишга келаётган ота-оналарига қараб ”дадажон, аяжон”, деб бир-бир чопиб чиқаётгани юрагини ўртади. Қанча турганини билмайди, кайфи тароқ бўлди, эшиттириб айтар биргина сўзи: “Бола-а-м” бўлди...\n“Уҳ” тортиб ортга қайтиб, йўлини қўшни маҳаллага бурди. Бундан етти йил бурун ўзи куёв бўлган ҳовли олдига қандай етиб келганини сезмай қолди. Ичида бот-бот такрорланаётган “болам,болам”, сўзи далда бўлиб, собиқ қайнотасининг эшигини тақиллатди.\nОлтмишни қоралаган қайнонаси “ким”, дея эшикни қия очиб, анча вақтдан буён қорасини кўрсатмаган собиқ куёвига қараб, ҳайрон бўлди. Секингина “Келинг болам, келинг, сизга ким керак?”, деди.\nЮсуфбойнинг бир дам тили лол бўлди.\n– Болам, Юнусжоним, – деди сўнг тутилиб. – Бир кўрсам, майлими, – дея, кўз ёши шашқатор бўлди.\nБуни кўрган қайнонанинг ҳам кўнгли бузилди, лабини тишлади. Сўнг оҳиста “Болам, Юнусжон аяси билан кетган-ку”, деди.\nЮсуфбойнинг бўғзидан “Аа-а..”, деган ҳирқироқ бир товуш ситилиб чиқиб, каловланиб сўрагани “Қаёққа, нега кетади?”, деган савол бўлди.\nОнахон эса гуноҳкордай бош эгиб, “На илож тақдир экан Ойимхолни турмушга бердик, эри билан келиб боласини ҳам олиб кетди”, деди.\nЮсуфбой бир бўзарди, бир гезарди, сўнг кўзда ёши ғилтиллаб, аяга мўлтираб, “Манзилини айтинг, болажонимни бир кўрай”, деди аранг...\nОнахоннинг гапидан Юнусжон аяси ва ўгай отаси билан ўзга юртга доимий яшашга кетганлиги аён бўлди. Юсуфбойнинг алами ортди. Бола соғинчи бағрини беҳад эзар, изтироб кўнглини буткул титкилар бўлди. Ғамнинг юки оғирдан-оғир бўлди. Мунғайиб туриб қолган Юсуфбой бирдан ўзининг кичрайиб, қариб қолганини ҳис қилди. Энтикиб-энтикиб нафас олди. Ўзини бир зум ўғлининг ўрнига қўйиб кўрди. “Болам бугун кимга сиғинди, кимнинг қўлига, кўзига мултирабтурибди”, деган койиш кўкайини куйдирарди.\nЧорасиз қолган Юсуфбой судралиб қадам ташлаб бораркан,охирги марта боласини қачон кўрганини эслашга уринди. Унда ҳали ўғли жуда кичкина, шўх ва ширин бола эди.\nЯна ёдига келгани - аччиқ устида аёлини “уч талоқ” қўйиб ҳайдагани, боласининг “дада, дада”, дея йиғлай-йиғлай онаси билан кетгани бўлди. Кейинчалик ота-онаси, маҳалла-кўй, суд яраштириш учун кўп урингани-ю, уларга “Ҳаёт меники, фақат ўзим биламан, ўзим ҳал қиламан”, деган нодон жавоби ҳам эсига тушди.\nЭнди эса... Энди Юсуфбойнинг фиғони фалакка чиқса ҳам, ўшанда ақлим қаерда эди, ҳали бургага аччиқ қилиб, кўрпамни ёқдимми?”, дея тазарру қилса ҳам бефойда эди. “Болам бегона уйда, бошқа бировни ота, деб ўсадими?”, деб бағри қон бўлса ҳам энди ҳеч нарсани ўзгартириб бўлмасди. Жўяли бирон-бир сабабсиз хотинни ҳайдаб, ўзини азиз дилбандидан, болакайни ота меҳридан жудо қилганга мингдан-минг пушаймон қилса ҳам энди бари фойдасиз эди...\nЮсуфбой соғинчу аламдан хўрлиги келиб, оҳу фарёд чекиб, бўзлади:\nИзза тортдириб сени, бугун ўзи қон ютган,\nБир инсон ҳаётида содир бўлган бу ҳаётий воқелик ҳар қандай кишини ўйга толдиради, албатта. Муҳими, бундай ҳолатлардан сабоқ олиш. Арзимаган сабаблар билан ажрашишга бел боғлаётган эр ва хотинлар, аввало, ота-она эканликларини унутмаслиги шарт. Фарзанд дийдорга зор бўлмаслик учун, боласини мушкул аҳволга туширмаслик учун ота-онадан сабр талаб қилинади.


Тошкентлик фуқаро рафиқасига салкам 8 миллион сўмлик гулдаста совға қилди(Фото)\nДобавлено: 13.06.2016, 10:10\nИжтимоий тармоқларда 7500 дона атиргуллардан иборат улкан гулдастанинг суратлари тарқалди.\nМазкур суратни интернетга жойлаган фойдаланувчи уни қуйидагича изоҳлади:\n“Бугун менинг қўшним ўз рафиқасининг туғилган кунига мана шундай чиройли гулдастани совға қилди. Гулдаста 7500 дона атиргулдан иборат. Яшанг, қўшни! Ҳар бир аёлга мана шундай гулдаста совға қилинишини тилайман!”\nУлкан гулдастанинг суратлари интернет фойдаланувчилари томонидан кенг муҳокама қилинди. Кимдир гулдаста совға қилинаётган аёлга хавас қилишини айтса, яна кимдир “бундай катта гулдастанинг ўрнига бошқа совға берса бўларди” қабилидаги изоҳларни ёзиб қолдирмоқда.\nМаълумотларга кўра, бундай улкан гулдастанинг нархи салкам 8 миллион сўмни ташкил этади.


“Андижон ХЭТК” акциядорлик жамияти акциядорларининг 2017 йил молиявий-хўжалик фаолияти якунлари бўйича навбатдаги умумий йигилиши 2018 йил 28 июнь куни соат 11-00 да Андижон шахри, А.Хайдаров кучаси 53-уйда бўлиб ўтади.\nАкциядорлик жамияти акциядорларининг йиллик умумий йиғилишини ўтказиш тўғрисида хабардор қилиш учун акциядорлар реестрини шакллантириш санаси 2018 йил 7 июнь, йиллик умумий йиғилишга қатнашиш ва овоз бериш ҳуқуқига эга акциядорлар реестини шакллантириш санаси 2018 йил 22 июнь.\n1. Жамият Кузатув кенгаши раисининг 2017 йил якунлари хамда жамиятни ривожлантириш стратегиясига эришиш бўйича кўрилган чора-тадбирлар тўғрисидаги ҳисоботи.\n2. Жамият Бош директорининг 2017 йил молиявий-хўжалик фаолияти якунлари хамда жамиятни ривожлантириш стратегиясига эришиш бўйича йиллик бизнес режасининг асосий параметрларининг бажарилиши тўғрисидаги хисоботини тасдиқлаш.\n3. Тафтиш комиссиясининг 2017 йил молиявий-хўжалик фаолияти якунлари бўйича хисоботини тасдиқлаш.\n4. Жамиятнинг 2017 йил молиявий-хўжалик фаолияти якунлари бўйича ташқи аудиторлик ташкилотининг хулосасини тасдиқлаш.\n5. Жамиятнинг 2017 йил молиявий-хўжалик фаолиятининг якунлари буйича бухгалтерия баланси ва молиявий натижа(фойда ва зарар)лар хисоботларини тасдиқлаш.\n6. 2017 йил натижалари бўйича жамиятнинг имтиёзли акцияларига бўлган дивиденд тўлаш тартибларини тасдиклаш.\n7. “Андижон худудий электр тармоклари корхонаси” акциядорлик жамиятининг Корпоратив бошқарув тизимини мустақил бохоловчи томонидан бахолаш натижаларини тасдиқлаш.\n8. “Ўзбекэнерго” акциядорлик жамияти томонидан жамият Кузатув кенгаши аъзолигига кўрсатилаётган номзодларни тасдиқлаш.\n9. “Ўзбекэнерго” акциядорлик жамияти томонидан жамият тафтиш комиссияси аъзолигига кўрсатилаётган номзодларни тасдиқлаш.\n10. Жамият Бош директори билан тузилган мехнат шартномасини 2019 йил йил навбатдаги акциядорлар умумий йиғилишига қадар узайтириш.\n11. 2018 йил якуни буйича тузилган жамият молиявий хисоботларини миллий хамда халкаро аудит стандартларига асосан текширувидан ўтказиш, жамият самарадорлигининг мухим кўрсаткичлари ва самарадорликнинг йигинди кўрсаткичлари, уларнинг бажарилиши фоизларининг ҳисобланган миқдорини текшириш учун аудиторлик ташкилотини танлаш ва унинг хизматига тўланадиган хак микдори чегарасини тасдиклаш.\n12.Акциядорлар умумий йигилиш қарори билан ишлаб чиқаришни ривожлантиришга ажратилган маблағлар хисобидан қўшимча акциялар чиқариш йўли билан Устав жамгармасини ошириш масаласи.\nАкциядорларни рўйхатга олиш соат 10-00 дан 10-50 гача.


05.01.2018 00:51 0 598\nЭски йилнинг охирию янги йилнинг бошланиши Эрон учун у қадар хайрли кечмади. Зотан сўнгги ҳафтада ушбу мамлакатда юз берган талотўплар ҳамон жаҳон ҳамжамияти диққат марказида турибди.\nКатта мамлакатнинг катта муаммоси\nЭрон Жануби-ғарбий Осиёдаги энг йирик ва қудратли давлатлардан эканини ҳеч ким инкор этмайди. Саксон миллионга яқин аҳоли истиқомат қиладиган бу давлат минтақадаги нисбатан тинч ва барқарор ўлкалардан саналиб келган. Кўпгина Ғарб таҳлилчиларининг фикрича, кучли сиёсий режим, мустаҳкам хавфсизлик назорати мамлакатдаги барқарорликни ушлаб турибди холос. Зотан, Эрон аҳолисининг этник таркиби, диний қарашлари, сиёсий маслакларининг хилма-хиллиги билан ажралиб туради.\nРасмий маълумотларга кўра, мамлакат аҳолисининг 60 фоизидан кўпроғини форсийлар, қолган қисмини озарбойжон, курд, лур, белуж, араб, туркман ва бошқа миллат вакиллари ташкил этади. Шунингдек, аҳолининг 85 фоизи шиалар, 10 фоизга яқини суннийлар, қолгани эса насронийлар, яҳудийлар, зардўштийлар ва бошқалардан иборат.\nМамлакат асосан шиа йўналишидаги шариат аҳкомлари асосида бошқарилади. Кўпгина теократик давлатларда бўлганидек, Эронда ҳам дунёвий бошқарув тизими тарафдорлари, турли диний чекловларни ёқтирмайдиганлар топилади. Шу билан бошқа миллат вакиллари орасида марказий ҳукуматга нисбатан норози кайфиятда юрадиганлар ҳам йўқ эмас.\n1979 йилги ислом инқилобидан кейин Ғарб давлатлари томонидан Эронга нисбатан ўрнатилган санкциялар ҳали-ҳануз тўла олиб ташлангани йўқ. Мамлакатда ишсизлик 12 фоиздан ошади, ёшлар ўртасида бу кўрсаткич бундан икки баробар юқори. Эроннинг амалдаги президенти Ҳасан Руҳонийнинг ислоҳотлари инфляциянинг пасайишига ёрдам берди, аммо кўпгина маҳсулотлар нархи кўтарилди. Жумладан, тухумлар нархи икки баробарга ошди.\nГарчи, мамлакатда ишлаб чиқариш етарлича ривожланган, иқтисодий салоҳиятига кўра, Эрон Осиё қитъасида еттинчи ўринда турса-да, мамлакатда бу борада муаммолар ҳамон юқорилигича қолаётир.\nКим дўст-у ким рақиб?\nЭрондаги ислом инқилоби мамлакат қиёфаси билан бирга дунё аҳлининг унга бўлган муносабатини ҳам мутлақо ўзгартириб юборганди. Эрон ҳукумати ўн йиллардан бери АҚШ ва Исроилни ўзининг ашаддий душмани деб билади ва ушбу мамлакатларга қарши ташвиқот олиб боради.\nСаудия Арабистони ҳукуматининг шиаларга қарши сиёсати Эрон расмийларида ташвиш уйғотмоқда. 2014 йилда мазкур араб давлатининг Яман хусийларига нисбатан қуролли ҳаракатларига ҳам биринчилардан бўлиб Эрон ҳукумати қарши чиққанди.\nСурияда 2011 йилда бошланган фуқаролик урушида ҳам Эрон ҳукумати Россия билан бир қаторда Башар Асад бошчилигидаги ҳукумат кучларини қўллаб-қувватлаб келаётир. Бу эса Яқин Шарқда ўз мавқеини мустаҳкамлашга уринаётган Ғарб давлатлари, хусусан, АҚШга маъқул келмаслиги табиий.\nАлбатта, ички муаммолари етарли бўлиб турган бир пайтда ҳукуматнинг Ливан, Фаластин, Сурия, Яман сингари ҳудудлардаги низоларга аралашиши мамлакатдаги айрим мухолиф кучларнинг ҳам норозилигини келтириб чиқарган.\nБугунги кунда Эроннинг энг кучли иқтисодий ҳамкорлари сифатида Россия ва Хитой тилга олинади. Аммо айрим экспертлар Сурияда Эрон ва Россия иштирокидаги кучларнинг ғалабасидан сўнг, ушбу мамлакатда мазкур иттифоқчиларнинг манфаатлари кесишиши ва дўстона алоқалар сўроқ остида қолишини тахмин қилишмоқда.\n2017 йилнинг 28 декабрь куни Эроннинг иккинчи йирик шаҳри — Машҳадда тинч намойишчилар мамлакатдаги ишсизлик, ижтимоий тенгсизлик, қашшоқлик, нархларнинг асоссиз ошиб бориши сингари ҳолатларга ўз норозиликларини билдириб чиқишди.\nКейинги кунлари мазкур намойишлар Исфаҳон, Рашт, Теҳрон сингари йирик шаҳарларга ҳам ёйилди. Намойишчилар орасида талабалар, ишчилар, аёллар, ҳатто хорижий мамлакатлар фуқаролари ҳам борлиги айтилмоқда.\nНамойишчилар иқтисодий қийинчиликлар билан бир қаторда мамлакатнинг ташқи сиёсатига ҳам норозилик билдирган. Улар ҳукуматдан Сурия ва Ямандаги можароларга аралашувни тўхтатишга чақиришган. Коррупцияда айблов, давлат бюджетини талон-тарож қилиш, ҳарбийларнинг иқтисодий масалаларга аралашуви каби масалалар ҳам сабаб сифатида кўрсатиляпти.\nҲар қандай оммавий намойишларга нисбатан кескин муносабатда бўлиб келган Эрон ҳукумати бу гал ҳам намойишчиларга нисбатан кескин чораларни кўрди. Намойишчилар ва ҳуқуқ-тартибот органлари вакиллари ўртасида юзага келган тўқнашувлар натижасида 20 нафарга яқин инсон нобуд бўлди. Мазкур намойишлар ва оммавий тартибсизликларда қатнашган 450 киши ҳибсга олинган.\nОммавий намойишлар 2009 йили ҳам кузатилган, ўшанда Теҳрон, Табриз ва Исфаҳонда одамлар сайловдаги сохтакорликлардан норозилик билдириб кўчага чиқишганди.\nИжтимоий тармоқларни нега ёпишди?\nТеҳрон вице-губернатори сўзларига кўра, бутун мамлакат бўйлаб бир неча кунлик намойишларда 450 киши ҳибсга олинган. Эрон ички ишлар вазири ўринбосарининг маълум қилишича, қўлга олинганларнинг 90 фоизи 25 ёшдан ошмайди.\nНамойишларнинг янги тўлқини ижтимоий тармоқлар таъсирида кучайди. Эронда, айниқса, «Telegram» тармоғидан оммавий фойдаланилади. Бироқ 31 декабр куни ҳукумат «Telegram» ва «Instagram»ни қулфлаб қўйди. Бу ҳақида «Telegram» асосчиси Павел Дуров ҳам маълум қилди.\nИжтимоий тармоқларнинг ёпиб қўйилиши ҳатто АҚШ Президенти Дольд Трампнинг ҳам эътиборидан чсетда қолмади. У «Твиттер»даги саҳифасида месенжерларнинг ёпиб қўйилиши Эрон режимининг навбатдаги зўравонлиги сифатида баҳолади.\nНамойишлар пайтида интернетга кириш кунига бир неча бор ёпиб қўйилган. Эрон алоқа ва коммуникациялар вазири Муҳаммад Жавод Озарийнинг айтишича, фақат нотинчлик янада кенгайиб кетмаслиги учун вақтинча ижтимоий тармоқлар ва мессенжерлар фаолиятига тўсиқ қўйилган. IRNA ахборот агентлигининг ёзишича, Эрон ҳудудида интернет ва ижтимоий тармоқлар, «Telegram» ва «Instagram» мессенжерлари 5 январдан бошлаб тўлиқ ишлай бошлайди.\nОммавий намойишлар авжига чиққан шаҳарларнинг кўпчилиги Эроннинг энг камбағал шаҳарлари ҳисобланади. Теҳрон вице-губернатори сўзларига кўра, бутун мамлакат бўйлаб бир неча кунлик намойишларда 450 киши ҳибсга олинган. Эрон ички ишлар вазири ўринбосарининг маълум қилишича, қўлга олинганларнинг 90 фоизи 25 ёшдан ошмайди.\nФото: «The Tribune»\nГарчи намойишлар бир мунча тинчиган бўлса-да, эронлик расмийлар ушбу ҳатти-ҳаракатларда асосан ташқи кучларни айбламоқда. Мамлакатдаги мавжуд муаммоларни ҳукумат расмийлари ҳам инкор этишмаяпти. Хусусан Эрон президенти Ҳасан Руҳоний мазкур намойишларга айнан мамлакат ичидаги муаммолар сабаб бўлганини баён қилди.\nЭрон Ислом Инқилоби посбонлари корпуси қўмондони Муҳаммад Али Жаъфарий давлат душманларининг мазкур уриниши омадсизликка учраганини билдирди. Унинг фикрича, намойишчиларнинг умуми сони 15 минг кишидан ошмаган ва бу Эрон ҳукумати тарафдорлари олдидан дарёдан томчи холос.\nҚўмондон ушбу ҳараткатларда расмий Вашингтон, Тель-авив ва Ар-Риёднинг қўли борлигини айтди. Унинг фикрича, АҚШ, Исроил ва Саудия Арабистонининг кўрсатмаларига биноан «Ислом давлати» террористик ташкилотининг Сурия ва ироқдан қувилган жангарилари қўпоручили ҳаракатларини давом эттириш учун Эрон ҳудудига суқилиб кирмоқчи бўлишган.\nЖаҳон бўйлаб акс-садо\nМазкур намойишлар дунёнинг энг йирик ташкилотлари ва давлат раҳбарларининг ҳам эътиборини тортди. Жумладан, БМТ Бош котиби Антоник Гутерреш Эрон ҳукуматини тинч аҳолига нисбатан зўравонликка барҳам беришга чақирди.\nАйрим сиёсий шарҳловчилар Эронда бўлаётган оммавий намойишларни фақат иқтисодий сабабларга боғлашмаяпти. Бунинг ортида ташқи сиёсий кучларнинг таъсири ётгани ҳам баён қилинмоқда. Айниқса, АҚШ президенти Доналд Трампнинг баёноти бундай талқин тарафдорлари сонини анча ошириб юборди.\nМаълумки, намойишлардан бир неча ҳафта илгари АҚШ раҳбари Эронни сайёрамизда инсоният хавфсизлигига раҳна солувчи энг муҳим ўчоқлардан бири эканини айтганди. Мазкур намойишлар бошлангач, Трамп ижтимоий тармоқлар орқали бир неча бор ушбу вазиятга ўз мулоҳазаларини билдирди.\n«Мен Эрон ҳукуматига қарши курашаётган эронликларга ўз ҳурматимни билдираман, АҚШ вақти келса, уларга беминнат ёрдам кўрсатади», деб ёзди АҚШ президенти. Унинг бундай хитоблари ортидан Эрон раҳбари Трампни иккиюзламачилик ва нохолисликда айблади.\nХориждаги ватандошлар ким томонда?\nЭрондаги бу намойишлар мамлакат ташқарисида яшовчи эронликларни ҳам бефарқ қолдирмади.\nМасалан, Берлин марказида Эрондаги намойишчиларни дастаклаш мақсадида ўнлаб эронлик қочоқлар тўпланишди. Улар мамлакат қамоқхоналарда сақланаётган сиёсий маҳбусларга қаттиқ босимлар ўтказилаётганини иддао қилишди.\nЭроннинг Римдаги элчихонаси олдида ҳам кўп йиллардан бери Эрон Ислом Республикасига қарши кураш олиб бораётган «Мужоҳидини халқ» ҳаракатининг 30 нафар вакили тўпланган ва улар қатллар ҳамда Руҳоний ҳукуматига қарши шиорларни кўтариб чиқишган.\nРизо Кир Паҳлавий\nФото: «Toronto Star»\nЛондондаги элчихона қаршисида эса эронлик монархия тарафдорлари паҳлавийлар сулоласидан бўлган шаҳзода Ризо Кир Паҳлавийни тахтга ўтқазиш талаби билан чиқишган. Эслатиб ўтамиз, 1979 йилги инқилобдан кейин Муҳаммад Ризо Паҳлавий аввал Марокашга, кейин Мисрга қочиб кетган ва 1980 йилда Қоҳирада вафолт этган. Унинг катта ўғли 57 ёшли Ризо Кир Паҳлавий айни пайтда АҚШда истиқомат қилади.\nЭрон халқи ҳукуматга қарши эмас\nЭрон Ислом Республикасининг олий раҳбари Оятуллоҳ Али Хоманаий намойишлар бошланганидан буён биринчи марта вазиятга изоҳ берди.\n«Охирги кунларда Эрон душманлари Ислом Республикасида муаммо юзага келтириш учун ҳар хил воситалардан, жумладан пул, қурол, сиёсат ва жосусликдан фойдаланишди», — деди Хоманаий.\nҲукуматга қарши митинглар тўлқини бироз пасайтирилгач, мамлакат бўйлаб, Луристон, Хузистон Илам, Марказий, Қум, Кирмоншоҳ, Гулистон вилоятларида ҳукуматни қўллаб-қувватлаш мақсадида минглаб эронликлар сафарбар этилган.\nЭрон байроқлари ва мамлакат олий раҳбари Оятуллоҳ Али Ҳоманаийнинг суратларини кўтариб чиққан одамлар ватан ва миллат душманларини қораловчи шиорларни айтиб қичқиришди.\nМазкур ҳаракатлар бўйича баёнот берган Президент Руҳоний ҳукумати ишчизлик, инфляция ва экология муаммоларини бартараф этиш учун икки баравар кўпроқ куч сарфлашига ваъда берган.\nХуллас, бир қатор маҳаллий ва хорижий таҳлилчиларга кўра, энди хавф-хатар ортда қолган, ҳукумат мамлакатдаги вазиятни тўлиқ ўз назоратига олган. Бинобарин, кўпчилик кутганидек» «Эрон баҳори» бошланиши ҳақидаги миш-мишлар асоссиз. Биз ҳам шунга умид қилиб қоламиз.\nЭрон Намойиш низо норозилик инқилоб


Кремлда Владимир Путин ва Алишер Усмонов учрашади\n06:32 / 30.06.2015\nРоссия президенти Владимир Путин 30 июнда тадбиркор Алишер Усмонов билан учрашади. Учрашув пайтида Усмоновнинг спорт соҳасидаги фаолияти хусусида суҳбат қурилиши мумкин. Бу ҳақда журналистлар билан матбуот-анжумани давомида Путиннинг матбуот котиби Дмитрий Песков маълум қилди.\nОхирги ҳафталарда Усмонов футбол бўйича Россия терма жамоаси бош мураббийи Фабио Капеллога маошини узоқ вақтдан бери бера олмаётган Россия футбол иттифоқи номи билан боғлиқ ҳолда кўп маротаба тилга олинмоқда. 22 июнь куни Усмонов РФИга яна 300 млн рубль ажратишини айтган эди. Бу маблағлар мураббий маоши бўйича қарзни тўлашга ишлатилди.\nИталиялик мутахассиснинг шартномаси бўйича, шартнома иш берувчи, яъни РФИ томонидан бир томонлама тарзда бекор қилинса, Капелло 21,6 млн евро, яъни шартномада кўрсатилган бутун қиймат (32,6 млн евро)дан 2014 йил 24 январда унга тўланган маошни олиб ташлагандан қолган маблағни олади. Бунда РФИнинг умумий қарзи 2015 йилнинг май ойига қадар 1,4 млрд рублдан 2 млрд рублгачани ташкил қилган.\n24 июнда РФИ Усмоновга у берган 300 млн рублни кечиб юборишни сўраб илтимос билан мурожаат қилган эди. “Алишер Бурхонович шундай меҳрибон одамки, ҳатто қарзни кечириб юбориши ҳам мумкин. Бироқ бизнинг мурожаат ҳозирча жавобсиз қолмоқда”, деб айтди РФИ президенти лавозимини вақтинчалик бажарувчи Никита Симонян матбуот-анжумани пайтида.\n2015 йилнинг февралида ҳам Усмонов РФИга 400 млн рубль кредит берган эди.\nМаълумот учун, Forbes нашрига кўра, Алишер Усмонов USM Holdings асосчиси ва асосий акционери ҳисобланади. Бу холдинг Усмоновнинг тоғ-кон саноати ва металлургия (“Металлоинвест”), телекоммуникация (“МегаФон”), интернет (Mail.Ru Group ва DST Global), телевидение (“ЮТВ Холдинг”) соҳаларидаги активларини бирлаштиради. Нашр Усмоновнинг бойлигини 14,4 млрд долларга баҳоламоқда. 2014 йилда Россияда энг бадавлат одам сифатида эътироф этилганди, бироқ 2015 йилда Владимир Потанин ва Михаил Фридмандан кейин бу борада 3-ўринни эгалламоқда.


Жаҳон соғлиқни сақлаш ташкилоти тиббиёт соҳасидаги ислоҳотларимизни қўллаб-қувватлайди — Фарғона шифокори\nИталия пойтахти Рим шаҳрида Жаҳон соғлиқни сақлаш ташкилоти Европа минтақавий бюросининг 68-сессияси бўлиб ўтмоқда. Унда Ўзбекистон делегацияси ҳам иштирок этяпти. Бу ҳақда «Дарё»га Соғлиқни сақлаш вазирлиги ахборот хизмати маълум қилди.\nСессияда тиббиёт соҳасида глобал даражадаги масалалар атрофлича кўриб чиқилмоқда. Чунончи, экологиянинг дунё халқлари саломатлигига таъсири, озиқ-овқат стандартлари, бирламчи тиббий ёрдамнинг ўрни ҳамда турли юқумли касалликларнинг олдини олиш, шунингдек, дори-дармон нархлари, тамаки ва алкоголь истеъмолининг зарарлари, жисмоний фаолликнинг аҳамияти, семиришнинг оқибатлари кенг муҳокама этилмоқда.\nТадбир доирасида соғлиқни сақлаш вазири Алишер Шодмонов Жаҳон соғлиқни сақлаш ташкилоти бош директори Тедрос Гебреесус билан учрашди. Мулоқот чоғида Ўзбекистонда сўнгги йилларда соғлиқни сақлаш тизимидаги ижобий ўзгаришлар, аҳолига кўрсатилаётган тиббий хизматлар даражасининг оширилаётгани, шунингдек, соҳада қабул қилинаётган меъёрий ҳужжатлар, истиқболдаги режа ва дастурлар ҳақида маълумот берилди.\nТедрос Гебреесус ЖССТ ва Ўзбекистон ўртасида кўп томонлама ҳамкорликни янада ривожлантириш ва қўллаб-қувватлашга доимо тайёр эканини ҳамда Ўзбекистонга амалга оширилажак ташрифни интиқлик билан кутаётганини билдирди.\nЎзбекистон делегацияси Россия, Беларусь, Туркия, Қозоғистон, Арманистон, Озарбайжон, Қирғизистон ва Тожикистон вакиллари билан ўзаро ҳамкорлик ҳамда истиқболли режалар хусусида икки томонлама самарали учрашувлар ўтказди.\nСессия иши давом этмоқда.\n← 11 ёшли қиздан қонли тер чиқмоқда. Бу қандай касаллик?\nБўйин териси ёш кўринсин десангиз… →\n28.07.2018 fsh.uz 821\nШерзод Қудратхўжаев: Она заминимизга нос тупуриш ва ахлат ташлаш билан оворамиз\n11.01.2020 fsh.uz 262\n16.08.2018 fsh.uz 709


Fargonatuman.uz - САЙЛОВЛАРНИНГ ШАФФОФЛИГИ\n2019-12-03 16:26:57 372\nҲар қандай демократик давлатда сайловлар муҳим сиёсий воқеа ҳисобланади. Сайловга оид халқаро стандартларда сайловларни умумийлиги, тенглиги, адолатлилиги, яширин овоз беришлик, эркинлиги билан бир қаторда сайловларнинг транспарентлиги принципи ҳам мавжуддир. Инглиз адабиётларида транспарентлик (инглизча «transparent» — «равшан», «очиқ») – шаффофлик, маҳфийлик мавжуд эмаслиги, ахборотларнинг очиқлиги маъноларини англатади.\nОммавий ахборот воситалари сайловга тайёргарлик кўриш ва уни ўтказишга доир барча тадбирларни ёритиш, сайлов комиссияларининг мажлисларида ҳозир бўлиш, сайлов комиссияларининг қарорлари нусхаларини ёритиш учун олиш ҳуқуқларига эга. Сайлов жараёнида оммавий ахборот воситалари ҳуқуқларига номзодлар кўрсатишга бағишланган йиғилишларда, номзодларнинг сайловчилар билан учрашувларида иштирок этиш, муддатидан олдин овоз беришни ўтказиш вақти ва жойи ҳақида хабардор бўлиш ҳамда ушбу жараённи кузатиш, сайлов куни овоз бериш хоналарида, шу жумладан овозларни санаб чиқишда ҳозир бўлиш, сайлов жараёни ва овоз беришнинг яширинлигини бузмасдан фото, видео, аудио ёзувларни амалга ошириш ҳам киради.\nЎзбекистон ушбу халқаро мажбуриятларини ўз қонунларига имплементация қилган. Сайлов кодексимизга асосан сайловга тайёргарлик кўриш ҳамда уни ўтказишга доир барча тадбирларда, шунингдек сайлов куни овоз бериш хоналарида ва овозларни санаб чиқишда Ўзбекистон Республикаси Президентлигига, Қонунчилик палатаси депутатлигига, маҳаллий Кенгашлар депутатлигига номзодлар кўрсатган сиёсий партиялардан, фуқароларнинг ўзини ўзи бошқариш органларидан кузатувчилар, оммавий ахборот воситалари вакиллари, бошқа давлатлардан, халқаро ташкилотлардан кузатувчилар иштирок этиш ҳуқуқига эга.\nОвоз бериш тугагач, участка сайлов комиссиясининг раиси ёки раис ўринбосари овоз бериш тугаганлигини комиссиянинг барча аъзолари, кузатувчилар ва оммавий ахборот воситалари вакиллари ҳозирлигида эълон қилади. Овозларни санаб чиқиш натижалари акс этган баённоманинг кўчирма нусхаси ҳамма танишиб чиқиши учун участка сайлов комиссияси биносига камида қирқ саккиз соат муддатга дарҳол осиб қўйилади. Овозларни санаб чиқиш жараёнида иштирок этаётган сиёсий партиянинг ваколатли вакили, кузатувчилар участка сайлов комиссияси баённомасининг тасдиқланган кўчирма нусхасини олишга ҳақли. Участка сайлов комиссияси баённомасининг кўчирма нусхаси ахборот-коммуникация технологияларидан фойдаланган ҳолда дарҳол тегишли округ сайлов комиссиясига тақдим этилади.\nФ.Насриддинов - Марказий сайлов комиссияси бўлим бошлиғи


Қон босимини туширувчи моддалар - Бу нима? - Онлайн Тиббий Энциклопедия MedLife.Uz\nҚон босимини туширувчи мод�…\nҚон босимини туширувчи моддалар\nҚон босимини туширувчи моддалар, гипотензив моддалар – қон Томирлар тонусини пасайтирувчи дорилар. Улар артериал босим (АБ)ни меъёрига тушириб, нишон-аъзоларда кечадиган ўзгаришларни камайтиради, гипертония касаллиги асораларининг олдини олади. Тиббиёт амалиётида қон босими ошишининг турли босқичларига таъсир қилувчи юқори самарали дори воситалари кўп, лекин уларнинг кўпчилиги артериал босимни пасайтириш билан бирга, сезиларли равишда карбонсув ва ёғлар алмашинувини бузади, марказий нерв тизими фаолиятини сусайтиради, қон реологияси ва бошқа(лар)ни ўзгаришига олиб келади. Шу боис амалиётда ножўя таъсири камроқ «биринчи қатор» препаратлар гуруҳи ажратиб олинган. Булар:\n1) сийдик ҳайдовчи дорилар (тиазид ва «ҳалкали» диуретиклар), қисман калий сақловчи воситалар;\n2) Са++ иони антагонистлари (нифедипин гуруҳи – амлодипин, нитрендипин ва бошқа(лар));\n4) Д-адреноблокаторлар, жумладан, «гибридлар»;\n5) ангиотензин айлантирувчи фермент игибиторлари;\n6) ангитензин «рецепторлари блокаторлари».\nИлгари кенг қўлланилган резерпин, бензогексоний, пентамин, апрессин ва бошқа(лар) ҳозирда фақат ёрдамчи аҳамиятга эга. Ҳоз. клофелин, фентоламин, празозин, апрессин ва бошқа қон босимини туширувчи моддалар қўлланади.\nШифокор касалликнинг даврига ва организмнинг ҳолатига, шунингдек, дорининг таъсир этишига қараб бирор хил дорини буюради. Қон босимини туширувчи моддаларни ўз билгича ичмаслик керак. Агар улар врач рухсатисиз ичилса, таъсири бўлмаслиги ёки юрак фаолиятини зарарлаши, кўнгил айниши, қусиш, қувватсизлик, бош айланиши ва бошқа(лар) кузатилади, шунингдек, артериал босим тўсатдан пасайиб кетиб, ҳаёт учун хавфли ҳолат – коллапста олиб келади. Қон босимини туширувчи моддаларни фақат шифокор кўрсатмасига мувофиқ ишлатиш керак.\nИрсий ўзгарувчанликнинг гомлогик қаторлар қонуни


17:51, 01.04.2020 // 200214\nЎзбекистонда коронавирус сабабли жорий қилинган карантин муддатининг қачон тугаши номаълум. Бу ҳақда Бош давлат санитария инспектори Нурмат Отабеков маълум қилди.\nУнинг сўзларига кўра, карантин касалликнинг яширин даври учун белгиланган муддат ҳисобланади. Шунинг учун карантин даврини тугатиш масаласи энг охирги аниқланган бемор ҳам шифохонага ётқизилганидан 14 кун ўтгач, бошқа ҳеч кимда касаллик аниқланмаганига тўлиқ ишонч ҳосил қилингандан сўнг кўриб чиқилади.\nБош давлат санитария инспекторининг қайд этишича, карантин даврини тугатиш Республика махсус комиссияси қарорига кўра амалга оширилади.\nМавзуга доир: ИИВ карантин вақтида содир этилган қоидабузарликлар статистикасини эълон қилди\nЭслатиб ўтамиз, Ўзбекистонда коронавирусдан зарарланган илк бемор аниқлангач, 16 мартдан барча таълим муассасалари ёпилди. Ўзбекистоннинг хорижий давлатлар билан халқаро транспорт алоқалари тўхтатилди.\nШунингдек, Наврўз сайллари ва оммавий тадбирлар бекор қилинди, умумий овқатланиш шохобчалари ёпилди. Мамлакатда ҳимоя ниқобида юриш мажбурий этиб белгиланди. Тошкент шаҳри ва бир қатор шаҳарларга транспортнинг кириш-чиқиши чекланди, вилоятлараро транспорт ҳаракати тўхтатилди. Бундан ташқари, шахсий автомобилда махсус рухсатномасиз ҳаракатланиш тақиқланди, фуқароларга заруратсиз уйдан чиқмаслик тавсия этилди, кўчада 3 кишидан ортиқ одамнинг тўпланиши тақиқланди.\nМавзуга доир: Фарғонада карантин қоидасини бузиб, ички ишлар ходимларига қаршилик кўрсатган аёл 5 суткага қамалди\nАйни пайтда Ўзбекистонда коронавирусга чалинганлар сони 173 кишига етди. Жами 12 киши касалликдан тузалди, 2 киши вафот этди.\n18:08 Кеча // 83763\n16:27 Бугун // 41437


Лаллана жароҳати боис бир неча ой майдонга туша олмайди\n08:05 / 05.08.2017\n«Ливерпуль» бош мураббийи Юрген Клоппнинг маълум қилишича, жамоа яримҳимоячиси Адам Лаллана «Ауди Кап» мусобақаси финали «Атлетико»га қарши учрашувда (1:1, 4:5 пен бўйича) оёғининг сон қисмидан жароҳат олиб, бир қанча муддат сафдан чиқди.\n«Афсуски, Адам бир-икки кунга эмас, бир неча ойга сафдан чиқди. Бу унчалик яхши хабар эмас. Ўйлашимча, у август ва сентябрь ойларида жамоага ёрдам бера олмайди.\nБиз унинг реабилитация жараёнини мунтазам кузатиб борамиз. Лаллана ҳар бир ишга профессионалларча ёндашиб келган, жароҳат олганида ҳам ўз вақтида сафга қайтган», дея Клоппнинг сўзларини келтиради «Ливерпуль» расмий сайти.


Ўзбекистонлик снайперлар «АрМИ – 2019» мусобақасига қизғин тайёргарлик кўрмоқда » Ўзбекистон янгиликлари – Zamin.uz\n24 июн, 10:20 778 Жамият\n«АрМИ – 2019» халқаро армия ўйинлари доирасида Беларусь республикасида ўтказиладиган «Мерганлар марраси» беллашувида ўзбекистонлик ҳарбийлар ҳам иштирок этади. Айни вақтда нуфузли мусобақага тайёргарлик Шарқий ҳарбий округда қизғин давом этмоқда. Бу ҳақда Мудофаа вазирлиги матбуот хизмати хабар берди.\n– Беларусда бўладиган мусобақага 3 та жуфтликни олиб кетаман, бироқ айни пайтда 4 та жуфтликни тайёрлаяпман. Чунки ҳар доим рақобат муҳити бўлиши керак. Шундагина кўзланган мақсадга эришамиз. Мерганларнинг тайёргарлиги яхши. Ҳаммасини вақт кўрсатади. Жамоамиз билан мамлакатимиз шарафини муносиб ҳимоя қилишга ҳаракат қиламиз, – дейди жамоа раҳбари подполковник Қудрат Эргашбоев.\nМудофаа вазирлиги ҚВЗ терма жамоаси халқаро фестивалда 2-ўринни эгаллади (фото) 04 дек, 11:05\nХалқаро мусобақада Ўзбекистон Мудофаа вазирлиги ҳарбийлари 2-ўринни қўлга киритди 06 окт, 12:55\nЎзбекистонлик разведкачилар тўсиқларни мисли кўрилмаган тезликда босиб ўтишди 02 авг, 19:57


13 май 2021, Тошкент вақти: 04:59\nЖума куни Эронда ўтказилган парламент сайловида берилган овозларни санаш давом этмоқда. Сайловнинг дастлабки натижаларига кўра, Эрон президенти Маҳмуд Аҳмадийнажотга иттифоқчи бўлган консерваторлар олдинда бормоқда.\nЭроннинг 144 та сайлов участкасида берилган овозлар санаб бўлинганидан сўнг қаттиққўллик тарафдори бўлган консерваторлар 53 та ўрин эгаллагани маълум бўлди.\nДавлат телевидениеси тарқатган маълумотга кўра, мўътадил консерваторлар парламентдаги 38 ўринни ва ислоҳотчилар 18, шунингдек, мустақил номзодлар 35 ўринни эгаллаган. Эрон парламентидаги 290 ўрин учун ўтказилган сайловда берилган овозларнинг аксар натижалари ҳозирча эълон қилингани йўқ.\nЭронда сайловда қатнашиш ҳуқуқига эга бўлган 44 миллион фуқаро бор. 290 ўринли парламентга аъзо бўлиш учун сайловда 4500 номзод даъвогарлик қилди. Уларнинг аксарини консерватив қарашдаги сиёсатчилар ташкил этди. Эрон Ички ишлар вазирлиги сайловда овоз бериш ҳуқуқига эга фуқароларнинг 65 фоизи иштирок этганини билдирди. 2004 йилда ўтказилган сайловда овоз бериш ҳуқуқига эга фуқароларнинг атиги 51 фоизи қатнашган эди.\nЭроннинг олий диний раҳбари оятулло Али Ҳуманаий ва ҳукуматнинг юқори лавозимли бошқа расмийлари сайловда кўп одам қатнашиши мамлакат душманларига кучли зарба бўлишини таъкидлаб, фуқароларни овоз бериш жараёнида иштирок этишга чақирган эди.\nТеҳрондаги “Ҳусайний Эршод” масжидида ташкил этилган сайлов участкасида овоз берган бир аёл ўз ҳайратини ифода қилиб: “Ҳаммаси ажойиб бўлди. Одамлар сайлов участкаларига келиб ўзлари хоҳлаган номзодлар учун овоз бериш ва мамлакатни бошқариш жараёнида иштирок этиш имкониятига эга эканини дунёга намойиш қила олганидан жуда бахтиёрман”, – деди.\nБироқ пойтахтдаги ҳамма овоз бериш жараёнидан мамнун бўлгани йўқ.\n“Рўйхатда менга мурожаат қилган номзоднинг исми йўқ эди. Овоз бериш имкониятига эга бўлсамда, мен ўзим хоҳлаган номзодни рўйхатдан топа олмадим”, – деди Теҳронда яшовчи бошқа бир фуқаро.\n“Ассошиэйтед пресс” ахборот агентлиги хабарига кўра, сайловда кўп фуқаро қатнашгани расман маълум қилинган бўлса-да, Теҳронда овоз бериш учун сайлов участкасига кам одам борган.\nСобиқ ислоҳотчи депутат Жалол Жалолзода жума куни “Фарда” радиосига ҳафсаласи пир бўлгани учун аксарият фуқаролар сайловда қатнашмаганини билдирди.\n“Эронда (1979 йилда амалга оширилган Исломий инқилобдан бери) ўтказилаётган ушбу саккизинчи парламент сайловида, афсуски, биз аксар ислоҳотчи ва миллатчи номзодларнинг ҳокимият тепасидаги доиралар томонидан сайловда қатнашишдан мосуво қилинганини кўрдик. Натижада аксарият сайлов участкаларида ҳукмрон доираларга яқин бўлганлардан бошқа номзодларни кўрмайсиз. Бу одамлар ҳафсаласини пир қилгани учун улар сайловда қатнашмади”, – деди собиқ ислоҳотчи депутат.


Турмушдаги биринчи рақамли Муаммо — Dilkashradio.com\nАссалому алайкум қадрли опа-сингиллар. Сизлар билан яна эфир орқали дийдорлашиб турганимдан хурсандман. Ҳар сафаргидек мен Лола сизлар билан қизиқарли мавзуларда суҳбатлашаман. Суҳбатимиз мавзусини эшитиб, турмушдаги биринчи рақамли муаммо нима экан дея қизиқиб қолгандирсиз. Турмушдаги энг катта муаммо нима эканини билишни истасангиз суҳбатимизни диққат билан тингланг. Турмушдаги энг катта муаммолардан бири бўлган худбинлик, инсониятга ҳос бузғунчи сифатдир. Ҳар бир киши шу хислат билан дунёга келамиз. Фақат баъзиларда худбинлик кўпроқ бўлса, баъзиларда камроқ бўлади. Эндигина туғилган чақалоқ ҳам ўзига эътибор талаб қилади. Бироқ яхши ота-она томонидан 20 йил тарбия топганидан кейин, у меҳрли ва тарбияли киши бўлиб етишади. Бутун фикру-зикри ўзида бўлган киши ўзидан бошқани кўрмайди. Фақат ўзи ҳақида ўйлайди. Бундай киши эса бериш ва ўзидаги бор нарсани бўлишиш каби одатларни шакллантиришга қийналади.\nҲар бир темпераментли кишиларнинг ўзига яраша худбинлик сифатлари бор. Баъзи бир темпераментли кишилар худбин бўлмасликка осонгина ўргансалар, бошқалари худбинликдан халос бўлолмай қийналадилар. Сангуин темперамнетидаги кишилар ўз «мен”ларини яхши кўрадилар, ҳамма вақт атрофдагиларнинг диққат марказида бўлишни ёқтирадилар. Холериклар эса худбинлик билан бошқаларни бошқаришни ёки бўлмаса уларни ўз фойдаларига ишлатишни ёқтирадилар. Меланхоликлар эса фақат ўзлари ҳақида ўйлайдилар. Ўзларига маъқул ёки фойдали бўлган нарсалардан бошқаларни узоқроқ туришини истайдилар. Флегматиклар эса ўзларини ҳаддан зиёд эҳтиёт қиладилар. Бошқалар уларни хафа қилиб қўйишларидан ёки зиён етказишларидан қўрқадилар. Бундай кишилар қизғанчиқроқ бўладилар. Худбинлик ҳеч қачон ҳеч бир кишига фойда келтирмаган. Агар оила мисолида кўрадиган бўлсак, худбинликни оиланинг барбод бўлишига сабаб бўладиган бомба дейиш мумкин. Бахт бу ўзида борини, қобилиятларини, имкониятларини ва бошқа нарсаларни ўзгалар билан баҳам кўриш дегани. Турмуш эса ўзаро баҳамжиҳатликдан иборат. Худбинликдан озод бўлишга ҳаракат қилган кишилар ундан бутунлай қутулдим деб ўйлаган пайтларида бирор-бир сабаб билан улардаги худбинлик яна қайтиб келади. Бу айниқса турмушда яққол кўринади.\nТурмушда пул муаммоси пайдо бўлиши билан ҳар икки томон ҳам ўз худбинлигини намойиш этади. Муқаддас Каломда худбинликка бир нечта мисоллар келтирилган: «Одамлар сизга қандай муомала қилишларини истасангиз, сиз ҳам уларга шундай муомалада бўлинг.” “Бошқаларга беринг, сизларга ҳам қайтади – яхшилаб босилган, силкитилган, тўлиб-тошган ўлчов билан қўйин-қўнжингизга тўкилади. Чунки сизлар қандай ўлчов билан ўлчасангизлар, худди шундай ўлчов сизларга ҳам тадбиқ этилади.” “Агар бирор киши фаровон ҳаёт кечираётган бўлса-ю, биродарини муҳтожлик ҳолатида кўриб туриб, кўнглини тош қилса, қандай қилиб у одамда Худонинг севгиси жой олади?” “Рақобат руҳи ва шуҳратпарастлик билан ҳеч нарса қилманглар. Аксинча камтарлик билан бир-бирингизни ўзингиздан юқорироқ ҳурматга сазовор ҳисобланглар.\nҲар бир киши ўз манфаатинигина эмас, балки бошқаларнинг манфаатини ҳам кўзласин.” Мухаббат ва худбинлик бир-бирига қарама-қарши сифатлардир. Ҳақиқий мухаббат худбин кишининг юрагидан худбинликни чиқариб ташлай олади. Худбинликдан озод бўлишни истасангиз уни гуноҳ эканини тан олинг. Худодан худбинлик қилганингиз учун кечирим сўранг. Юрагингиздаги худбинлик ўрнини Муқаддас Руҳга тўлдирсин. Ва ниҳоят Худонинг мухаббати учун рахмат айтиб, ҳар сафар худбинлик бош кўтарганда шу усул билан уни йўқотишга ҳаракат қилинг. Кейинги сафар худбинлик ҳақида чуқурроқ сухбатлашамиз.\nАзизлар яна ҳам қизиқроқ мавзуларни билишингиз учун сизларни бизнинг www.najot.com сайтимизга таклиф қиламан.\nЭр-хотинликка энг катта мисол бу- Исо ва Унинг жамоати\nСиз учун мухим бўлган мухтожликларингизни унга тушунтиринг


Ҳамюртларимиз сузиш бўйича Италиядаги анъанавий халқаро турнирида муваффақиятли иштирок этдилар / Olamsport.com\nҲамюртларимиз сузиш бўйича Италиядаги анъанавий халқаро турнирида муваффақиятли иштирок этдилар\nТеглар : ИталияСузиш\n2017 йилнинг 1-4 июнь кунлари Италия пойтахти Рим шаҳрида сузиш бўйича “Tiro a volo nuoto” анъанавий халқаро турнири ўтказилди.\nУчинчи бор ташкил этилган мазкур мусобақада Европанинг қатор давлати вакиллари каби мамлакатимиз спортчилари ҳам совринли ўринлар учун кураш олиб бордилар. Эътиборлиси, мазкур халқаро турнирда Ватанимиз шарафини ҳимоя қилган 4 нафар спортчимиздан учтаси совринли ўринларни банд этишди.\nЖумладан, терма жамоамиз етакчиларидан бири Ҳуршиджон Турсунов 100 метр масофага эркин усулда сузиш бўйича ўтказилган мусобақада 00:49.54 сония натижа билан олтин медалга сазовор бўлган бўлса, 200 метр масофага эркин усулда сузиш баҳсларида ҳам маррага 1:50.55 сонияда етиб келиб, шоҳсупанинг энг юқори поғонасига кўтарилди. Қувонарлиси, Ҳуршиджон ҳар икки йўналишда ҳам “Tiro a volo nuoto” халқаро турнирининг рекордини янгилади.\nЯқиндагина Жиззах шаҳрида бўлиб ўтган “Баркамол авлод-2017” спорт мусобақасида биринчи ўринни эгаллаган Артём Козлюк ҳам “Tiro a volo nuoto” халқаро турнирининг рекордини янгилашга муваффақ бўлди. 200 метр масофага баттерфляй усулида сузиш бўйича ўтказилган мусобақада 2:01.07 сония натижа қайд этган Артём олтин медални қўлга киритиш билан бирга, халқаро турнирнинг рекордини ҳам янгилади. Бундан ташқари тажрибали спортчимиз 50 метр масофага баттерфляй усулида сузиш мусобақасида 00:24.45 сония натижа билан биринчи, 100 метр масофага баттерфляй усулида сузишда эса 00:54.04 сония кўрсаткич билан иккинчи ўринни эгаллади.\n“Баркамол авлод-2017” спорт ўйинларида бир неча йўналишда ғолиблик шоҳсупасига кўтарилган Алексей Тарасенко Рим шаҳрида ўтказилган халқаро турнирда ҳам муносиб иштирок этиб, терма жамоамиз ҳисобига бир йўла учта кумуш медални келтирди. Хусусан, эркин усулда сузиш бўйича 50, 100 ва 200 метр масофаларга ўтказилган мусобақаларда мос равишда 00:23.08 сония, 00:50.38 сония ва 1:51.03 сония натижаларни қайд этган Алексей Тарасенко уч бор шоҳсупага кўтарилди. Шундай қилиб, “Tiro a volo nuoto” халқаро турнирида иштирок этган юртдошларимиз 4 та олтин ва 4 та кумуш медалларга сазовор бўлдилар.\n“Рим шаҳрида ўтказилган халқаро турнир спортчиларимиз учун жорий йилнинг 14-23 июль кунлари Венгрия пойтахти Будапешт шаҳрида ўтказиладиган жаҳон чемпионати олдидан ўзига хос тайёргарлик босқичи вазифасини ҳам ўтади, - дейди Ўзбекистон сузиш федерацияси бош котиби Алишер Ғаниев. Жаҳон чемпионатига тайёргарликнинг сўнгги босқичини спортчиларимиз мамлакатимизда ўтказишади.\nСпортчиларимизга сузиш спорт турининг энг йирик мусобақаларидан бири ҳисобланган жаҳон чемпионатига муносиб тайёргарлик кўришлари учун барча зарур шароитлар яратилган. Умид қиламизки, Венгрияда бўлиб ўтадиган жаҳон чемпионатида ҳам спортчиларимиз ўзларига билдирилган ишончни оқлашади”. Биз ҳам ўз навбатида спортчиларимизга бўлажак йирик мусобақада омад ва зафарлар тилаб қоламиз. Маълумот учун. Жаҳон чемпионатида Ватанимиз шарафини Ҳуршиджон Турсунов, Алексей Тарасенко, Артём Козлюк ва Даниил Букин ҳимоя қиладилар.\n"Рома" сўнгги турда "Ювентус"ни мағлуб этди, Пероттидан дубль 0\nА Серия. "Ювентус" меҳмонда "Кальяри"га мағлуб бўлди 0\n“Интер” А Cерияда кетма-кет 7 та ўйиндан бери мағлуб бўлмаяпти 0


Болаларга пул билан тўғри муомала қилишни ўргатиш | LifeHaq.uz\nБолалар ўз ота-оналарига қараб ўрганадилар. Шу боис, болага пул билан муомала қилишни ўргатишнинг энг яхши усули – ўз мисолингизда кўрсатишдир.\nХатти-ҳаракатингиз билан ўрнак бўлинг\nФарзандингиз пул йиғишни ўрганишини истасангиз, унга тежамкорлик ҳақида маърузалар ўқиманг.\nУни ўзингиз билан бирга банкка олиб бориб, омонат очинг. Сўнгра бутун жараённи тушунтиринг.\nТўланмаган ҳисоблар тўпланиб ётишига йўл қўйманг. Муддати ўтган ҳисобни олиб, болага кўрсатинг ҳамда пеня қандай ва нима учун тўпланишини, шунингдек энди қандай йўл тутишингизни тушунтиринг.\nЖуфтингиз доим сиз учун тўлашига йўл қўйманг\nБолалар биз ўйлаганимиздан кўпроқ нарсани сезадилар. Агар дўконлар ва ресторанларда жуфтингиз доим сиз учун тўласа, болада молия борасида нотўғри фикр шаклланиши мумкин. Бола ўзингиз нима учундир пул тўлаётганингизни кўрсин. Масалан, чироқ ёки сув учун ҳисобни тўлаш чоғида уни ёнингизга ўткизиб, пуллар нимага сарфланаётганини тушунтиринг.\nПластик карталарнинг ишлаш усулини тушунтиринг\nБолалар сиз бирон-бир нарсани онлайн харид қилаётганингизни кўрадилар ва уларда ҳақиқий пулларни сарфламасдан исталган вақтда исталган нарсани олиш мумкин, деган ҳаёл вужудга келади. Бунинг олдини олиш учун болаларга банклар ва банк карталари тизими ҳақида сўзлаб берининг. Сиз ишлаб топган пуллар автоматик равишда ҳисобингизга тушишини тушунтиринг.\nЁши каттароқ болаларга ечиб олинадиган солиқларни тушунтириш мумкин. Бунда, сиз банкоматда ечиб оладиган пуллар айнан шу ҳисобдан ечилишини айтишини унутманг. Бола бир ой давомида ҳаражатлар қандай тўпланишини кўриши учун унга карта бўйича кўчирмани кўрсатинг.\nМолияга боғлиқ масалаларни муҳокама қилинг\nАксарият ота-оналар болалари билан молиявий ҳолат ҳақида сўзлашишдан қочади. Бироқ, болаларда пул қандайдир ёмон ва уятли нарса эканлиги ҳақида тасаввур уйғониши мумкин.\nҲар куни, ҳаттоки болалар жуда кичик ёшда бўлганида ҳам, пулли масалаларни муҳокама қилишга урининг. Масалан, супермаркетга борганда болани маҳсулотлар аравачасига ўткизиб, нима сабабдан айрим маҳсулотлар қимматроқ, бошқалари эса арзонроқ туришини айтиб кетинг. Болалар каттароқ бўлганида уларга пул йиғишни ва инвестиция киритишни тушунтиринг.\nБирон-бир маҳсулотни харид қилишдан бош тортсангиз, болага сабабини тушунтиринг.\n“Чунки, мен шундай дедим” жумласи етарлича жиддий сабаб эмас.\nБолалар олдида пул сабабли жанжаллашманг\nБолаларда барча молиявий келишмовчиликлар жанжалга айланади, деган тасаввур юзага келади. Фарзандингиз ҳар қандай пул масаласи, масалан янги мебель харид қилиш ёки ресторанда овқатланишни, хотиржам ва оқилона муҳокама қилиш мумкинлигини кўрсин.\nОилада пул билан боғлиқ муаммолар мавжуд бўлган тақдирда ҳам, болани улардан тўлиқ чекламанг.\nБолалар сиздаги ёмон молиявий одатларни такрорламасликлари ҳамда ўзларига керакли хулоса чиқаришлари учун нима бўлганини ва бунинг сабабини тушунтиринг.\nЎйланмаган харидларни амалга оширманг\nСизнинг ўйланмаган харидларингизни кўрган болалар ҳаражатларни режалаштириш керак эмас, деб ўйлайдилар. Ахир “пулларни бугун сарфлаш, оқибатларини эса эртага ўйлаш мумкин”.\nБолалар беш ёшиданоқ бирон нимани харид қилишдан аввал вариантларни таққослаб кўришлари мумкин. Шу боис, буюмни сотиб олишга нима учун шубҳаланаётганингизни ёки кутишингизни тушунтириб беринг. Бунда, бир марталик намойиш етарли эмас, дарсни ҳеч бўлмаганда ҳафтада бир марта такрорлашга ҳаракат қилинг.\nБолалар молиявий хатога йўл қўйганида ёрдамга шошилманг\nАкс ҳолда, бола ўзининг ҳатти-ҳаракатлари ҳеч қандай оқибатга олиб келмайди, деган фикрга боради. Унга болалигиданоқ харидорнинг афсусланиши синдромини ҳис қилиш имконини беринг. Агар у кўпроқ M&M’s егиси келганига қарамай, чўнтак пулларини шоколадга сарфлаган бўлса ёки тезда синиб қоладиган арзон ўйинчоқни сотиб олган бўлса, унга ҳамдардлик билдиринг. Лекин, янгисини олиб берманг. Ана шунда у кейинги сафар у ёки бу нарса пул сарфлашга лойиқми ёки йўқлиги ҳақида ўйлаб кўради.\n24/03/2021 12:15:55 31 0 Манба: lifehacker.ru


Бош саҳифа Ўзбек насри онлайн антологияси Мурод Муҳаммад Дўст (1949)\nРубрика: Мурод Муҳаммад Дўст (1949)\nМурод Муҳаммад Дўст 1949 йил 12 апрелда Самарқанд вилоятининг Жом қишлоғида туғилган. ТошДУнинг тарих факултетининг фалсафа бўлимини тугатган (1971). Москвадаги Адабиёт институтида ўқиган (1974 — 79). Дастлабки ҳикоялар тўплами — «Қайдасан, кувонч садоси?» (1976). Шундан кейин «Мустафо» (1977), «Бир тойчоқнинг хуни» (1979), «Галатепага қайтиш» (1983), «Дашту далаларда» (1987) сингари ҳикоя ва қиссалари нашр этилган. «Лолазор» (1988) романи муаллифи. Асарлари асосида бадиий филмлар суратга олинган.Ҳамза номидаги Ўзбекистон Давлат мукофоти лауреати (1990).\nМурод Муҳаммад Дўст. Мустафо (қисса)\nРукнларМурод Муҳаммад Дўст (1949)\nМурод Муҳаммад Дўст. Лолазор (роман)\nМурод Муҳаммад Дўст. Истеъфо (қисса)\nМурод Муҳаммад Дўст. Галатепага қайтиш (қисса)\nМурод Муҳаммад Дўст. Бир тойчоқнинг хуни (ҳикоя)\nГалатепада Ғуччи чол қутурармиш, деган гап оралаб қолди. Ҳамманинг оғзида шу: Ғуччини бесар ит қопганмиш, Ғуччи қутурармиш.Жами улус гапирганича бор эди, негаким, Галатепа Галатепа бўлиб бирорта одам зоти қутурмаган. Қишлоқ шўросининг кекса котиби Қосимов домла байрам кунларида, колхознинг йиллик ҳисобот давоми…\nМурод Муҳаммад Дўст. Дарвоза ёнидаги ит (ҳикоя)\nОлапар тун бўйи ухламади. Бошини салгина кўтарса бас, миясида мислсиз оғриқ уйғонар, «лўқ-лўқ» уриб, чаноғини ёриб чиқадигандай бўлар эди. У тумшуғини ерга қўйиб ётаркан, оғриққа чидолмай, ора-сира увлаб қўярди.Саҳар пайти эди. Олапарни чап яғринидаги итчивин қаттиқ чақди. У кейинги оёғини давоми…\nЧоп этилган 11.04.2012 07.11.2018 МуаллифZiyouz.uz\nХадича кетдию кўнглидан ҳаловат ҳам кетди. Уй бамисоли ўлик чиққандай ҳувиллайди. Полвоннинг юраги ториқди — уйни тарк этди, боққа олиб тушадиган қияликдаги бобосидан қолган ертўлани ўзига бошпана қилди. Одамларнинг кулишини биларди, аммо уйдаги ҳамма нарса Хадичани эсга солади: остонага қадами давоми…


Қийноқларга қарши курашиш мақсадида Қирғизистон милициясига сўроқлар учун шаффоф хоналар ўрнатилди\n03 Январь, 2019\nДля борьбы с пытками МВД Кыргызстана устанавливает прозрачные комнаты для допросов\nҚирғизистон милициясининг бир нечта бўлинимасида видео ва аудиофиксация тизими, шаффоф деворлари бўлган сўроқ хоналари пайдо бўлди. Юз берадиган барча жараён ёзиб олинади. Ёзувлар ИИВ ва Бош прокуратурага келиб тушади.\n"Биз милициянинг мазкур бўлинмасини барча зарур жиҳозлар билан таъминлашга ҳаракат қилдик. Янги дастурлар, шаффоф ойналар, овоз ёзиб олувчи қурилмалар билан таъминланди. Буларнинг ҳаммаси бу жойларда қийноқлар сонини камайтиришга ёрдам беради", – деди Европа Иттифоқининг Қирғизистондаги элчиси Эдуард Ауэр.\nАудио ва видеоёзувли олтита шаффоф хона бор. Файллардан туман ИИБ бошлиғи фойдаланади, шунингдек уларавтоматик тарзда Бош прокуратурага юборилади. Сўроқлар видеоси автоматик тарзда виртуал оламга юкланади, шу сабабли уларни ўчириб ташлашнинг имкони йўқ.\n"Айни дамда бу лойиҳа Сокулук туманида якунланиш арафасида турибди. Ўш шаҳри ва Қорасув туманида ишга туширилди. Лойиҳанинг келажак ривожи бюджетдан молия билан таъминлашга боғлиқ", – деди Ички ишлар вазири Қашқар Жунушалиев.\nЛойиҳа илк бор инсон ҳуқуқлари кўплаб бузилиши қайд этилган бўлинмаларга жорий этилди. Бишкекдаги Свердловск туман ИИБ энг кўп шикоят тушган бўлинмалардан бири ҳисобланади.\nМазкур тизим милиция ходимларнинг ўзини ҳам ҳимоя қилади. Қийноқлар ҳақида ёлғон маълумот беришнинг имкони бўлмайди. Ўзгаришлар ИИВда амалга ошириладиган ислоҳотларнинг бошланиши бўлиши керак.


Паралимпия ўйинлари. Ўткиржон Ниғматов Ўзбекистон делегациясига яна бир олтин медаль келтирди » Ўзбекистон янгиликлари – Zamin.uz\n09-09-2016 | 09:55\nZAMIN.UZ / Спорт / 09 Сентиябр 2016 года502\nПаралимпия ўйинлари. Ўткиржон Ниғматов Ўзбекистон делегациясига яна бир олтин медаль келтирди\nБразилиянинг Рио-де-Жанейро шаҳри мезбонлик қилаётган Паралимпия ўйинларида Ўзбекистон паралимпия делегацияси ҳисобига дзюдочилар жамоаси навбатдаги медални тақдим этди. Эркаклар ўртасида 66 кг. вазн тоифасида иштирок этган Ўткиржон Ниғматов паралимпия ўйинларида чемпион бўлди.Уз чорак финалда кубалик дзюдочини "вазари" баҳоси билан мағлуб этди. Ярим финалда эса украиналик Давид Хоравага қарши баҳс муддатидан олдин қайд этилган ғалаба билан якунланди.Ниғматов ҳал қилувчи баҳсда озарбойжонлик Байрам Мустафоевни иппон билан мағлубиятга учратди ва шоҳсупанинг энг юқори поғонасига кўтарилди.\nЎқишни тавсия қиламиз Паралимпия ўйинлари. Диск улоқтириш. Ҳусниддин Норбеков жаҳон рекордини қайд этиб, чемпион бўлди\n09:58 / 09-09-2016\n09:53 / 09-09-2016\nПаралимпия ўйинлари. Дзюдочи Шерзод Намозов Ўзбекистонга илк олтин медаль олиб келди\n09:50 / 09-09-2016\nОлимпия ва Паралимпия шаҳарчасида Ўзбекистон байроғи кўтарилди\n19:29 / 07-09-2016\nПаралимпия шаҳарчасида Ўзбекистон байроғи туширилди\n13:56 / 03-09-2016


Москвада 16 автомобиль иштирокида авария содир бўлди - 27.01.2019, Sputnik Ўзбекистон\nМосква вилоятидаги Симферопольская трассасида қор бўрони туфайли 16 автомобиль тўқнашиб кетди. 27.01.2019, Sputnik Ўзбекистон\nМосква вилоятидаги Симферопольская трассасида қор бўрони туфайли 16 автомобиль тўқнашиб кетди.\nкеча 26 январ куни бўлиб ўтган кучли қор бўрони туфайли Москва вилоятидаги Симферопольская трассасида 16 автомобиль тўқнашиб кетди. Авария оқибатида йўл бутунлай ёпилиб қолди. Ушбу авария оқибатларини бартараф этиш учун бир неча соат вақт керак бўлди.\nЙПХ хабарига кўра, жами ушбу аварияда 16 автомобиль иштирок этган ва икки нафар фуқаро жароҳатланган. Авария ёмон об-ҳаво шароити туфайли содир бўлган.\nҚуйида яна бир гувоҳ томонидан олинган видеолавҳани томоша қилинг.


ОЛТОВЛОННИНГ ЕТТИНЧИ АРМОНИ - Ўзбекистон овози газетаси\nОЛТОВЛОННИНГ ЕТТИНЧИ АРМОНИ\nБиз эрталаб фарзандларимизни болалар боғчасига, мактабга кузатиб, хотиржам бўлиб ишга отланамиз. Кечқурун уйга қайтиб, оила даврасида бехавотир ўтирамиз, ухлаймиз. Бунинг бош омили — юртимиздаги тинчлик ва осойишталикдир.\nАммо тинч ҳаётимиз ўз-ўзидан бўлаётгани йўқ. Бунинг учун туну кун ҳаловат билмай хизмат қилаётганлар бор. Улар осойишталикни сақлаш, ҳудудларимизни ҳимоя қилиш учун хавфу хатарлар билан юзма-юз келишади, бу йўлда жонларини ҳам аямай курашишади.\nЎзбекистон Республикаси ички ишлар вазирлиги тизимида фаолият кўрсатиб, хизмат вазифасини бажараётиб, қаҳрамонларча ҳалок бўлган ўғлонларимиз номини халқимиз ҳеч қачон унутмайди. Бугундан бошлаб газетамизда ана шундай мард, жасур, ёвқур ўғлонлар ҳақида мақолалар чоп этиб борамиз. Уларнинг азиз хотираси биз учун муқаддас... Улар Ватан, халқ тинчлиги йўлида ўз жонларини фидо қилган замонамиз қаҳрамонлари... Сиз, азиз газетхонлардан, ҳамкасбларимиздан ушбу мавзудаги мақолаларни кутамиз.\nУлар оилада 7 ўғлон ва уч қиз эди. 10 жоннинг отаси Абдуқодир ака 45 ёшида автоҳалокатда вафот этади. Бу вақтда фарзандларнинг ҳеч бири мустақил ҳаёт остонасига қадам босмаган эди. Онанинг елкасига оталик ҳам тушди. У пилла боқиб, 40 йил меҳнатдан бош кўтармади, меҳнат пештахтасидан сурати тушмади. 10 жонни уйли-жойли қилиб, саксонга кирди. Ҳатто етти келинга қайнона бўлиб, «Фармонбиби», деган ном ҳам олди. Оиланинг улуғи 80 ёшида оламдан ўтди.\nОлтовлон стол бўйлаб оқ-қора суратларни ёйиб чиқди. Улар шундай хира ва эски, аксарида 10 чоғли болаларнинг ғуж-ғуж тасвири бор.\n«Буларнинг қай бири Бексаид», деб сўрайман. Оға-инилар униқиб қолган суратлардан тезда уни топиб, «мана Бексаид» дейишлари ҳайратимни оширди.\n«Сиз ажабланманг», дейди Абдужаббор ака. Аслида бу жуда осон. Қай бир боланинг кўксида тангадек нишон ярақлаб турган бўлса, ўша — Бексаид акам.\nОзгина кулишиб олдик.\nХуллас, олтовлоннинг еттинчиси ҳақида узоқ суҳбат борди. Тарих дарслигини бош-адоқ ўқигандай бўлдим. Негадир ўша лаҳзаларда хаёлимдан ёзувчи Экзюперининг «Истеҳком» асари сира кетмади.\n«Инсонларнинг моддий бойликлар билан алоқаларига тўсқинлик қилинг. Кичкина одамда Инсонни тарбиялар экансиз, уни маънавий бойликларга ошно этинг. Илло, бусиз қалб тошга айланиб қолур», деб ёзган эди Экзюпери.\n...Уни билгувчилар кўп айтади: Бексаид болага ўхшамади. Нуқул ўзини катта одамларга чоғлади. Ўзи бир тутам жон, камига оғир феъл-атвор. Тўйлар кўпайган маҳали у тенгилар қорин ғамию, ўйин-кулгининг кетидан чопар, у бўлса уйда, ғаройиб ишлар бошида турарди.\nБир куни Бексаид бир ҳовуч эски орден ва медаллар билан уйига кириб келди. Сўнгра ҳар бирини ювиб-артиб, кўксига қадади. Кўчага ҳам медалларини тақиб чиқадиган бўлди. Кимдир кулди, кимдир ҳавас қилди...\nКунда унинг қўлида нимадир пайдо бўлар эди: эски ҳарбий бош кийим, қуввати тугаган соат, ҳарбийча этик... Буларни йиғиш учун у қанча-қанча эшикка кирмади, кимларга ялинмади. Унинг учун энг яхши одам ҳарбий ва энг яхши совға унинг бирор буюми эди.\nБексаид деярли барча ёшлик суратларида кўксида «значок»и билан тушар, ўзи эса ҳарбийлар каби тик, сафда тургандай расо эди.\nБир куни у дарча эшигига кўмир билан катта-катта ҳарфларда шундай сўзларни ёзди:\n«Ўзбекистон Қаҳрамони Бексаид Кенжаев 1968 йилда туғилган».\nБу ёзув анчагача, эшик юзини қор-ёмғирлар ювиб ташлагунича турди.\nУкалари унга «Ўртоқ генерал, гапиришга рухсат этинг» қабилида мурожаат қилар эди.\nЭнди улар «кичик генерал»нинг қатъий қоидаларини бузгиси келмай, кафтини бошига тираб, ҳарбийча саломлашадиган бўлишди.\n«Ҳа, у уйимизнинг генерали эди», дейди укаларидан бири. Бирор воқеа содир бўлса, ҳаммамиздан олдин югуриб чиқар, ёшига нисбатан ўта талабчан эди. Кейин у усти-боши кир бўлишини ёқтирмасди. У тенгилар тупроққа ағанаб ўйнар, Бексаиднинг кийимлари эса ҳамиша тоза эди.\nАФҒОН ЮРТИДАГИ АФҒОН\n«Урушда мени ўлдиришадими, йўқми — бунинг мен учун фарқи йўқ. Бироқ мен севганлардан нималар омон қолади? Мен фақат инсонларнигина назарда тутмаяпман, балки анъаналар, такрорланмас ранглар ва қандайдир илоҳий маънавий шуълани назарда тутмоқдаман».\n...Ёш Бексаид мактабни битириб, ҳарбий хизматни Чирчиқда, сўнгра Афғонистонда ўтади.\nБексаид ўша йиллар ҳақида негадир ҳеч кимсага гапирмасди. Онасига ёзган хатларида асосан шундай дерди:\n«Салом онажон, омонмисиз? Укаларим яхшими? Менда ҳаммаси жойида. Фақат сизларни соғиндим. Бексаид.»\nЎғлон жанглардан гап очмас, бир сафар тўқнашувларда сочлари ёниб кетгани, қўли куйиб, жароҳатлангани ҳақида ҳам ҳеч нарса демасди.\nУкаси Абдужаббор Кенжаевдан шу ҳақда сўрайман.\n— Акам бу ҳақда гапиришни унчалик ёқтирмасди. Аммо бир куни у менга парашютдан сакраш воқеасини айтиб берди. Осмонда ўнлаб дўстларим билан пастга учиб тушардик. Бирдан ҳаммаёқ «варанглаб» кетди. Шеригимнинг оёқларини ўқ шарт узиб кетди. Бу даҳшатнинг ўзи эди. Унинг қиёфаси ҳозиргача кўз олдимдан кетмайди.\nБошқа куни ҳарбий машинада чегара ҳудудидан ўтаётиб, аёвсиз ўққа тутилдик. Дўстларим минган машина портлаб кетди. Бир дунё дўстлардан айрилдим. Ҳар қадамда хатар, ҳар қадамда ўлиш мумкин эди…\nҚИЛНИ ҚИРҚ ЁРИБ...\n«Бир қарашда, инсонга, ҳатто бутун бошли шаҳарга фойда келтираётган бўлиб туюлса-да, сотқинлик ва ёлғонни аёвсиз жазоланг. Садоқатнинг биргина кўриниши минглаб юксак эътиқодларни кашф этади. Чунки инсон бир вақтнинг ўзида ҳам садоқатли, ҳам бошқаларга нисбатан садоқатсиз бўла олмайди. Асл садоқатли киши барча соҳада ва ҳар қандай вазиятда садоқат кўрсатади».\n...Хизматдан кейин Бексаид Кенжаев Ички ишлар академиясида таҳсил олди. Сўнгра Мирзо Улуғбек тумани ички ишлар бошқармасида терговчи бўлиб ишлай бошлади.\nУ ҳақиқатнинг юзага чиқиши учун ўзини аямайдиган инсонга айланиб бўлганди. Ёш бошига ҳақиқий жанг майдонларини кўрди, одамларнинг жон беришини, ҳаётга талпинишини ўз кўзи билан кўрди.\nИчки ишлар хизматида ҳам худди жангу жадалда юргандек эди. Қаерда ноҳақлик бўлса, ишни ўз қўлига олар, айбдорларни топмагунча тиниб-тинчимасди.\n«Постда» газетасининг 1996 йил 29 март сонида «Посбонлар бор, хотиржам яшаймиз» номли миннатдорлик хати эълон қилинган.\nБу хатни даволаниш учун пойтахтга келган, бир воқеа сабаб нарсаларини ўғирлатиб қўйган хоразмлик аёл ёзган. Хатда шундай сўзлар келтирилади:\n«Тергов ишларига бошчилик қилган Бексаид Кенжаев ва бошқа ходимларнинг ўз вақтида, тезкор ва тўғри ҳаракат қилганликлари натижасида ўғри ушланиб, менинг буюмларим қайтариб берилди».\nБексаид Кенжаев фаолияти давомида кўплаб жиноятларни фош этди, ёмонлар билан муроса қилмади. Қаерда кўнгилсизликлар рўй берса, ўша ерда ҳозир бўлди.\nЎғлоннинг синфдоши Анвар Ўролбоевни гапга тутаман.\n— Бексаид билан 10 йил бирга ўқидик, дейди у. — У рус тилини мендан яхши билар эди. Диктантдан доим ундан кўчирар эдим. У ҳеч қачон бировнинг сирини сотмасди. Ўзини болалигиданоқ ҳарбийдек тутар, бир ишни бошладими, охирига етмай қўймасди. У билан футбол тўгарагига бордик. Мен озгина қатнаб, ташлаб кетдим. У эса қатнайверди. Кейин боксга бордик. Мен яна машғулотларни тўхтатдим, у эса шуғулланаверди.\nДўстим бебаҳо одам эди. Мана, унинг беш баҳога ўқиган аттестати, дипломи...\nТОШГА УРИЛГАН ГАВҲАР\n«Оммавий ишлаб чиқариш натижасида сон-саноқсиз ажойиб мусиқа асбобларига эга бўлишимиз мумкин. Лекин уларда куй ижро этувчи созандаларни қаердан оламиз?»\n...Чиндан ҳам биз ватанимизни севамиз, аммо уни доим қўриқлайдиган, керак бўлса, жон фидо қиладиган ватанпарварларни қандай тарбиялаймиз?..\nБу осон вазифа эмас, албатта.\n1997 йил 12 апрель. Бексаид тун қоронғусида ишдан қайтаётган эди. Унинг тергови остида бўлган уч нафар гумонланувчи Бексаид билан келишиб бўлмаслигини билгач, жиноятлари очилиб қолишидан қўрқиб, ёвуз режа тузишади. Улар ярим тунда Бексаиднинг йўлини тўсишади. Қонли олишув пайтида жиноятчилар унинг танасига пичоқ билан уч-тўрт марта зарба беришади. Бексаид воқеа жойида вафот этади. У бор-йўғи 29 ёшда эди. Ундан икки ўғил, бир қиз ва «жасур Бексаид, қўрқмас Бексаид», деган ном қолди.


ИнтерФУТБОЛ :: Икки афсонадан икки хил фикр\nГарри Магуайрнинг «МЮ»даги муаммолари унинг жамоа ўйин услубига мос келмаслиги билан боғлиқ бўлиши мумкин. Англиялик ҳимоячи «Олд Траффорд»да оғир мавсумни ўтказмоқда ва бир қатор ўйинларда индивидуал хатоларга йўл қўйди. Магуайр бутун мавсум давомида танқид қилинди ва кўплаб мухлислар клуб уни ёзда сотиши керак, деб ҳисоблашади. Бундай вазиятда манкунианликларнинг яқин ўтмишдаги афсоналари, ҳақиқий ҳимоя қўрғонлари - Рио Фердинанд ва Неманья Видич қандай фикрда?\nРИО ФЕРДИНАНД: «МЮ» УСЛУБИ ГАРРИГА ТЎҒРИ КЕЛМАЙДИ»\n- У Англия либосида феноменал, ақл бовар қилмас даражада ўйнайди, шунинг учун уни «ўлик» футболчи деб айта олмайсиз. Кўплаб болалар «Гарри Магуайр қўшиғини куйлаган вақтимни ҳеч қачон унутмайман», дейишади. Лекин шуни айтмоқчиманки, у Англия терма жамоасида ўзгача ўйнайди, чунки жамоанинг ўйин услуби унга мос келади. «Манчестер Юнайтед»нинг услуби эса унга тўғри келмайди ва бу унинг ишончига путур етказади. Кимлигингиз муҳим эмас, сиз Месси, Роналду, Зидан ёки Мбаппе бўлишингиз мумкин, аммо ўзингизга бўлган ишонч пасайса, исмингиз ёрдам беролмайди. Жерар Пикени эслаш мумкин: у «Юнайтед»даги даврида ўйин услуби туфайли «Барселона»даги каби муваффақиятларга эришолмаган. Боксдаги сингари, футболда ҳам жангларни услублар белгилайди.\nНЕМАНЬЯ ВИДИЧ: «МАГУАЙР АСОСИЙ ТАРКИБДАН ЧЕТЛАТИЛИШИ КЕРАК»\n- Ҳар бир футболчи фаолиятининг қайсидир босқичида жисмоний ва руҳий ҳолат борасида муаммоларга дуч келади. Менда ҳам бўлган ва Магуайр ҳам бу мавсум ўз даражасига чиқа олмаётгани аниқ. Ўйлашимча, ушбу вазиятда унинг имкониятларидан ҳар бир ўйинда фойдаланмаслик, яхши формага кириб, ишончини тиклагунича дам беришимиз мумкин. Мураббий бўлганимда, Гаррини фақат енгилроқ ўйинларга қўярдим, гарчи бундай баҳслар Премьер-лигада унчалик кўп бўлмаса ҳам. Футболчи майдонда ўзини яна кучли ҳис қилиши керак, юқори босим остида яхши ўйнаш қийин, чунки ҳамма хато қилишингни кутади. Футболчининг мураббийига ўзини майдонда қулай ҳис қилмаётганини айтиши қўрқинчли эмас. «Юнайтед»да мен ҳам даҳшатли ўйинларни ўтказганман ва ўшанда ички хотиржамликни тиклашим осон бўлмаган.


Ўзимизга ишончимизни сўндирувчи 5 та фаолият » Ўзбекистон янгиликлари – Zamin.uz\n14 июнь 2019, 11:04\nКўпроқ натижага эришишни истайдиган, лекин ўзига ишонмайдиганларга бир нечта тавсиялар.\nЎзига нисбатан дадил бўлган кишилар беихтиёр равишда таҳсинларга сазовор бўлишади. Нигоҳларида ҳар қандай вазифани қойиллатишга тайёрликларини сезамиз. Аслида эса, улар шунчаки шахсий баҳони тушириб юборувчи салбий фикрлар ва ҳиссиётлардан қочиш илмини пухта эгаллашган.\nБолалик чоғимиздан биз доимо бошқалар билан беллашиб келамиз. Бироқ, ҳар бир одам билан қиёслашда ғалаба қозониш иложсиз. Бунинг ўрнига ўзимизнинг энг яхши натижамизни кўрсата оляпмизми деб савол ташлаган маъқул. Жавоб топиш учун энг кучли ва ожиз томонларимизни тан олиб фикрлаш керак. Ҳар янги кунни кечаги ўзингизга нисбатан яхшироқ натижага эришишга сарфласангиз, шахсий ривожланиш сиздан кўп куч ва вақтингизни олади. Натижада бошқалар билан ишингиз ҳам бўлмайди.\n2. Ўтмишдаги омадсизликлар\nЎтмишдаги муваффақиятсизликлар аламига бардош бериб, янги чўққиларни забт этишга интилиш фавқулодда жасурлик талаб этади. Ғалаба сари бор кучингизни жамланг ва омадсизликлар ҳақидаги ўйлар ўз мақсадингиздан чалғитишига йўл берманг.\n3. Пухта тайёрланмаслик\nҲар бир кун келажакда биз эришишимиз мумкин бўлган ғалабаларга ҳозирлик кўриш имкониятини беради.\nҒолиблардай яшаш учун, улар каби фикрлаш керак. Бир марта бўлса ҳам чемпион бўлган одам ғалаба қанча меҳнат эвазига келганини яхши англайди.\nКўпроқ меҳнат қилишга тайёрмисиз? Натижага эришиш йўлида дуч келадиган қийинчиликларга бардош беришга ишончингиз комилми? Жавобингиз ижобий бўлса, бўлажак ғалабаларингиз сари ҳаракатни бугундан бошланг. Шахсий ишонч эгалланган зарур билим ва кўникмалар ортидан келади.\nТанбеҳ-у дашномлардан ҳадиксираш кўзланган мақсаддан чалғитувчи энг катта қўрқув ҳисобланади. Агар бировлар фикрига ўзимиз эътибор қаратмасак, улар ҳеч қандай таъсир кучига эга эмас. Сизнинг шахсий баҳойингиз ҳар қандай ваҳима ва қўрқувдан муҳимроқ.\n5. Салбий фикр юритиш\nАтрофда минглаб имкониятлар мавжудлигини доимо ёдда тутинг. Сизни жарликка етаклаётган ва руҳиятингизда умидсизлик туйғусини уйғотаётган хаёлларни миянгиздан чиқариб ташланг. Нафақат ҳозирги кайфиятингиз, қолаверса келажагингизга алоқадор бўлган конструктив фикрлашни ўрганинг.\nЭслаб қолинг, шахсий ишонч ғалаба сари йўлнинг ўзи эмас, балки унинг муҳим сабаби ҳам ҳисобланади.\nСиз нимани хоҳласангиз эриша оладиган даражада кучли, ақлли ва лаёқатлисиз. Шундай экан ўзингизга шубҳа қилишга умуман асос йўқ.\nЯнгиликлар » Ҳаёт тарзи » Ўзимизга ишончимизни сўндирувчи 5 та фаолият\n16:35 Нима учун меҳнатсеварлар муваффақиятга эришишда қийинчиликларга дуч келишади?\n03:53 Бойишни истаганлар учун 14 тавсия\n00:23 Қандай қилиб салбий ҳиссиётлардан халос бўлиш мумкин?


Доктор Муҳаммад Ротиб Набулсий маърузаларидан … (Тўртинчи қисм) — KUKALDOSH.UZ\n03.08.2019 / - Мақолалар\nДоктор Муҳаммад Ротиб Набулсий маърузаларидан … (Тўртинчи қисм)\nКишининг ҳақиқий гўзаллиги\nТобеинлардан Аҳнаф ибн Қайснинг сифатлари ҳақида қуйидагича ворид бўлган: Қомати қисқа, ранги буғдойранг, кўзлари чуқур кирган, юзлари олдинга чиқиб турадиган оёғи қийшиқ киши эди.\nҲар қандай хунук кўриниш йўқки, ундан у кишига насиба бор эди. Шу билан бирга у киши қавмининг бошлиғи эди.\nАгар ғазаб қилса юз мингта қилич ғазабланар эди. Бирор киши нима учун ғазабланаётгани ҳақида суриштириб ўтирмас эди. (Яъни, бу ибора арабларда мажозий ҳисобланиб, кишининг ҳалимлигига далолат қилади. Бу тоифа кишиларнинг аччиғини чиқариш қийин бўлади).\nУ кишинг олижаноблигидан – агар сув унинг олижаноблигини кетказадиган бўлса, у сувни ичмас эди.\nКишининг гўзаллиги хулқ-атвори, сахийлиги, тавозеъси, раҳмдиллиги, ҳикмати, фасоҳати ва дини биландир.\nГўзаллик. Бу хилқат ва хулқдаги чиройдир\nАёл киши гўзаллик қоматда бўлади деб ҳисоблашлиги даргумон. Бу эса хато.\nРасулуллоҳ соллаллоҳу алайҳи васаллам айтганларидек, “Аёл киши тўрт нарсаси учун уйналинади: моли, насаби, гўзаллиги ва дини учун. Диндорини танлагин, икки қўлинг баракали бўлади”.\nОдамлар тушунчасидаги гўзаллик маъносини тўғирлашимиз зарур. Гўзаллик шакл-шамоилдагина эмас!\nКўпинча, киши ўртача гўзаллик соҳибаси бўлган аёл билан умр кечиради. Бу тоифа аёллар жуда вафодор, севимли ва садоқатли бўлиб, беминнат хизмат қилади. Турмуш ўртоғи бу аёл билан жуда бахтли ҳаёт кечиради.\nГоҳида эса киши жуда гўзал-у, лекин хулқи ёмон аёл билан ҳам ҳаёт кечиради. Қалбининг туб-тубидан уни ёмон кўриб яшайди.\nХатти-ҳаракатларнинг гўзаллиги ҳам энг юксак даражадир. Аёлнинг муҳаббати уни эрига яқинлаштиради. Зеро, Набий соллаллоҳу алайҳи васаллам айтганлар: “Кўп фарзанд берадиган, хушмуомилали аёлга уйланинглар” (Имом Аҳмад ривояти. Саҳиҳ). Бу Набий соллаллоҳу алайҳи васалламнинг кўрсатмаларидир.\nШоирлардан бири бу ҳақда шундай мисра тизган экан:\nШакли гўзал, лекин унинг қалбида бор кир,\nУ мисли Мажусийнинг қабридаги қандил кабидир.\nманбалар асосида тайёрлади \nИЧИМЛИК ИЧИШ ОДОБИ (давоми)


Ориф Ҳожи. Ҳаваскор бедана (ҳажвия) | www.ziyouz.uz\nБош саҳифа Ўзбек насри онлайн антологиясиОриф Ҳожи (1966)Ориф Ҳожи. Ҳаваскор бедана (ҳажвия)\nОриф Ҳожи. Ҳаваскор бедана (ҳажвия)\nЧоп этилган 10.01.2021 06.01.2021 МуаллифZiyouz.uz\nУни менга бедана деб тақдим этдилар. Қимматбаҳо ликобчада бутларини беданавор тарвайтириб ётган чумчуқ ҳол тили билан арзи ҳол қилди.\n– Эй одамзод, сабр қилиб менга тиш урмай турсанг, ўз тарихимни айтиб берар эдим.\nУнинг кутилмаган бу фарёдини эшитиб, розилик маъносида бош ирғадим ва қўлимни тортдим. У гапида давом этди:\n– Мен аслида бедана эмас, оддий чумчуқ бўлиб дунё кўрган эдим. Кунларнинг бирида шохдан шохга учиб ўйнаб юрганимда ногаҳон читтак билан дўстлашиб қолдим. Янги дўстим серҳаракат бўлиш билан бирга ғоят сўзамол ҳам эди. Унинг сўзлари қандайдир руҳлантирувчи, кўзлари ишонтирувчи, оёқ-қанотлари ғоят чаққон эди. Мақташ борасида унга тенг келадиганини топиш қийин. Шу билан бирга, у дўстларининг ҳам ўзидай уддабурон бўлишини истар эди. Ўзининг ва дўстларининг мавжуд ҳолатидан асло қониқмасди. Яна нималардир қилгиси, нималардир дегиси, қўйингки, дунёни ўзгартиргиси келарди. Бинобарин, у бошқаларни ҳам шунга ундар, сира тиниб-тинчимас, ҳовлиқиб чирқиллаганича у шохдан бу шохга сакрагани сакраган эди.\nБаногоҳ бир куни у мени ҳам мақтади:\n– Сенинг ажойиб овозинг бор, беданадай сайрай оласан.\nМен авалига унча ишонқирамадим.\n– Менинг сайроғим бошқача-ку, – дедим иккиланиб.\n– Ҳечқиси йўқ, бора-бора ўрганиб кетасан, – деди ишонч билан у. – Ҳеч ким тухумдан сайраб чиқмаган, ҳамма ҳам кейин ўрганган. Қолаверса, сенинг ажойиб овозинг бор, ранг-рўйинг ҳам беданавор.\nМенга унинг бу гапи маъқулдай туюлди. Жон-жаҳдим билан “Чип-чириқ” ўрнига “Бит-билиқ” деб сайрай бошладим. Менинг овозим ўзимдан ғайри ихтиёрий тарзда “Бит-билдириқ” бўлиб чиқа бошлади. Аммо янги дўстим мени яна руҳлантирди.\n– Ҳечқиси йўқ, “Бит-билдириқ” бўлиб чиқса, янаям яхши. Сеники “Жаз” йўналиши бўлди. Яъни фақат ўзингга хос янги бир оҳанг қўшдинг. Дунёда бирорта бедана бу тарзда куйлай олмайди. Одамлар орасида шинавандалари бор. Улар буни ниҳоятда қадрлашади. Агар бирор бир шинаванда беданавознинг назарига тушиб қолсанг, бутун умринг роҳат-фароғатда ўтади. Ҳозиргидай бир чигиртка учун ярим кун ҳалак бўлиб юрмайсан. Озуқанинг энг сараларини ўзлари йиғиб келиб беришади. Еганинг тумшуғингда, емаганинг думингда бўлади.\n– Бу нима дегани? – Илгари бунақа гапни эшитмаганим учун ҳайрон бўлиб сўрадим.\n– Бу шунақа бир ибора, ғалчамисан?.. Дон сероб бўлганда қари читтаклар шундай дейдилар.\nКаминангиз машққа зўр берди. Олдинги “Чип-чириқ”ларим эсимдан чиқа бошлади. Читтак дўстим мени бўлиқ бедазорга олиб борди. Энди чигирткалари сероб бедазорда бироз тўлишиб, беданаларга ҳам гап бермай қўйдим. Ишим ривожда эди. Олдинги чумчуқ дўстларим энди кўзимга ғариб кўринарди. Кундан-кун семириб бордим. Хурсандчилигимни изҳор этиш учун ҳар замон-ҳар замонда “Бит-билдириқ”, “Бит-билдириқ”, деб қўйсам, атрофимдаги қушлар менга ҳавас ва ҳасад билан бошларини ёнбошга буриб, қараб қўярдилар. Айниқса, мендан икки пар олдин туккан чумчуқларга роса алам қилар эди. Буни сезганим сари янада ғурур билан кўксимни кериб, сайрайдиган бўлдим.\nБу ишимдан беданаларнинг ғаши келар, мени инсофга чақирмоқчи бўлишарди. Аммо шуҳрат майидан маст бўлган қушнинг қулоғига гап кирармиди? Дўстим читтак билан тобора бўлиқ бедазорларда сайрон қила бошладим. Кунларнинг бирида кўзларимни чирт юмганча ўз овозимга ўзим маҳлиё бўлиб, “Бит-билдириқ”, “Бит-билдириқ”лаганча сайраб турганимда ногаҳон тепадан кўланка ёприлгандай бўлди. Қўрққанимдан ҳушимни йўқотдим, кўзимни очсам, овчининг тўридаман. Ўзимни ўнгга-сўлга уриб ҳар қанча чиранмай, тўрдан халос бўла олмадим. Мени тутиб беданабозорга келтирдилар. Беданавознинг рангдору гулдор қафасларини кўриб, бир енгил нафас олдим. “Хайрият, куним бор экан. Бу жойнинг шароити ҳам бедазордан кам эмасдир, ҳар қалай, ишқивоз одам қушларга озор бермас…”. Бир тунни унда ўтказдим. Тонг отди. Ёнимдаги қушлар беш-олти, ҳатто ўн мартагача “бит-билиқ” ота бошлади. Мен ҳам бутун кучимни тўплаб “бит-билдириқ”, “бит-билдириқ”, деб сайрай бошладим. Аммо меники зўрға учтагача борар эди. Шунда ҳам нафасим қайтиб, кўзларим тиниб кетар эди. Бир пайт ичкаридан сочини тақир қилиб олдирган, семиз бир одам чиқиб келди-ю, тўғри менинг қафасим олдида тўхтади. Мен ўзимча сайроғим бу одамга маъқул бўлди, деб ўйладим-у, яна қаторасига уч бора “бит-билдириқ” тортвордим. Ҳалиги одам менга бир зум ҳайрон қараб турди-да, қафаснинг туйнугидан қўлини юбориб, мени тутиб олди. Сўнгра кўзларига яқин обориб, қанотларимни ушлаб тортиб, ёзиб кўрди ва шеригини чақирди.\n– Жонмурод, буни қара, ўзи чумчуқ-ку, беданага ўхшаб, безаниб олган экан. Овозини ҳам ўхшатибди-ю, барибир охирида “чириқ” деганга ўхшаш “дириқ” деган жойи бор. Шериги ҳам ёнига келди, мени қизиқиб томоша қилди. Сўнг ўйчан гапирди\n– Жойига қўй-чи, сайрашини эшитайлик…\nҚайтариб гулдору шокиладор қафасга қўйдилар. Мен лик этиб шохга қўндим-у, сайрай бошладим. Бор кучимни йиғиб “бит-билдириқ”ни тўрттага етказмоқчи бўлдим, ахир ҳазил гапми, бутун коинотнинг гултожи, ҳайвонларнинг энг аълоси – инсон эътибор бераётганди. Охирги сайроғимда ҳаво етишмай қолди. Нафасим тиқилиб, бошим айланиб, ўтирган шохчамдан “шилқ” этиб ерга тушдим. Оғзимни каппа-каппа очиб ютоқиб нафас ола бошладим. Икки оёғим осмонда бўлиб қолди. Одамлар бараварига хо-холаб кулиб юбордилар.\n– Бу ўзимизнинг айрим ёш санъаткорларга ўхшар эканми? – деди сочи қўқигани.\n– Тўғри, – унинг гапини қувватлади шериги, – худди ўзи. Ўзи айтиб, ўзи маст бўлиб рақсга тушадиган, жойи келса, таппа ерга ётиб оладиган, питир-питир ҳаракатлар қиладигани бор-ку, ўшанинг худди ўзи.\n– Баракалла-е, “Чиранма ғоз, ҳунаринг оз”, деган гап бор эди, энди “Чиранма чумчуқ, ҳунаринг йўқ!” деймизми, буни?\nХуллас ўша даргоҳда бир неча кун эрмак бўлдим. Охир бир кун тақирбошнинг отаси келиб қолди. Тақирбош мени отасига ҳам мақтади. Отаси аввалига ҳайрон бўлиб турди. Сўнгра бирдан феъли айниди.\n– Йўқот бунингни! – деди ғазаб билан. – Кимки ўз ҳолини ўзгартириб бошқаларга тақлид қилса, Худонинг қаҳри келади. Албатта бир бало юборади.\n– Бу бир чумчуқ-да, ота, ваҳима қилаверманг, – тақирбош мени ҳимоя қила бошлади.\n– Йўқ! – деди чол кесиб. – Махлуқнинг катта-кичиги бўлмайди. Бу Худонинг ғазабига учраган. Уйингда сақласанг, сенга ҳам зарари тегиб қолади. Касофати уради. Уни бугуноқ йўқ қил. Пишакка бериб юбор, – деди чол жаҳл билан.\nЎғил отасининг жаҳли чиққанини кўриб, бирдан рози бўлди.\n– Хўп бўлади, бугуноқ ошхонага жўнатиб юбораман.\nБугун эрталаб ошхона дастёри беданабозникига борди. Бу ёғини ўзингиз кўриб турибсиз. Энди сиздан бир илтимос, шу ҳақда бир нима ёзиб қолдирсангиз, токи бундан кейин ҳеч бир жон ўзига тағйир бериб, бировларга тақлид қиламан, деб менинг ҳолимга тушиб юрмаса…\n– Хўп бўлади! – деб юбордим беихтиёр, унинг нолаларига бардош қила олмай.\nҚишлоқдан келган ҳаваскор қаламкаш рўпарамда ўтирганча, ўз косасидаги бедана шўрвани хўриллатиб-хўриллатиб ичаркан, менга ҳайрат билан қараб қўйди. Бир сўз демасдан косасини бўшатди. Узун тилларини тепага пастга тез ҳаракатлантириб, антиқа тарзда лабини ялади. Сўнгра пешонасидаги реза-реза терларини кирчил қўлрўмолчаси билан артганча, савол берди:\n– Нега бедана шўрвани ичмаяпсиз, домулло? Сизга маъқул бўлсин, деб атайлаб, шўрва айтувдим. Ё маъқул бўлмадими?\n– Раҳмат, бугун кечроқ нонушта қилувдим. Ўзингиз, бемалол… – шундай деганча косани у томонга суриб қўйдим.\n– Бай-бай, шундай лазиз таомни-я… Хафа бўлманг-у, оғзингизнинг таъмини билмас экансиз.\nҚаламқош томоғини таққиллатганча, чумчуқ шўрвага нон тўрғай бошлади.\nАфтидан, у шундоқ кўзининг олдида бедана – чумчуқ билан бўлиб ўтган суҳбатимиздан бехабар эди.\nРукнларОриф Ҳожи (1966)\n← Аввалги Аввалги Дамин Тўраев. Сизиф ривояти ўзбек адиби талқинида\nКейинги → Кейинги: Нормурод Норқобилов. Ўғри (ҳикоя)


Тез тиббий ёрдам хизмати беморда қайси касаллик бўлишидан қатъи назар биринчи ёрдам кўрсатиши шарт – Отабеков – O'zbekiston Milliy paralimpiya qo'mitasi\nТез тиббий ёрдам хизмати беморда қайси касаллик бўлишидан қатъи назар биринчи ёрдам кўрсатиши шарт – Отабеков\nДавлат бош санитария инспектори Нурмат Отабеков бугун, 23 июль куни ўтказилган махсус брифингда бир қатор саволларга жавоб берди.\n«Тез тиббий ёрдам хизмати беморда қайси касаллик бўлишидан қатъий назар биринчи ёрдам кўрсатиши шарт. Бош тортиши мумкин эмас.\nАгар бу хизмат томонидан беморга ёрдам кўрсатишдан бош тортилса ҳудудий Соғлиқни сақлаш бошқармалари ишонч телефони орқали мурожаат қилиш мақсадга мувофиқдир», – деди у.\nНурмат Отабеков коронавирус тарқалиши бўйича жаҳондаги айни вазият ҳақида ҳам тўхталиб ўтди.\n«Ўзимиз билан ўзимиз овора бўлиб қолганлигимиз сабабли дунёдаги вазиятга камроқ эътибор қаратяпмиз.\nЎзбекистонда коронавирус касаллиги бўйича вазият бирмунча барқарор бўлиб турган пайтда, дунёдаги жиддий ҳолатни қайта-қайта гапириб, халқимизни огоҳликка чақиришга уриндик, юртимизда ҳозир ҳукм сураётган эпидемик вазиятнинг олдини олишга ва бу каби профилактик тадбирларга барчани сафарбар этишга ҳаракат қилдик.\nАфсуски, бизнинг хоҳишимиз етиб борган жойга кўпчиликнинг хоҳиши етиб бормади ва ҳозир шундай қийин кунларни бошимиздан кечиряпмиз. Натижада кейинги кунларда ҳар куни 500 га яқин беморлар рўйхатга олинмоқда.\nБугунги кунда жаҳон миқёсида 15 млн 376 мингдан ортиқ – беморлар қайд этилган. Улардан 9 млн 352 мингдан ортиғи соғайган бўлса, 630 мингдан ортиғи – вафот этди.\nДунёда ҳар куни 250-280 минг нафар беморлар янгидан рўйхатга олиняпти. Охирги бир кунда АҚШда 72 минг, Бразилияда 65.3 минг, Ҳиндистонда 45.6 минг бемор қайд этилган», – дея Бош санитария инспектори сўзларини келтирмоқда Kun.uz мухбири.\nЎзбекистонда коронавирусдан соғайганлар сони 10 мингдан ошди


Енгил атлетикачиларимиз Туркияда навбатдаги халқаро турнирда иштирок этишди 04.05.2021 11:49\nУнда иштирок этган терма жамоамизнинг бир қатор етакчи вакиллари ғалаба қозониш баробарида жаҳон рейтингидаги поғоналарини ҳам мустаҳкамлаб оладиган бўлишди. Кўпкурашчимиз Екатерина Воронина мусобақада 6153 очко жамғаришга муваффақ бўлди. Бу билан ҳамюртимиз 28 апрель куни хитойлик Нин Шульц қайд этган Осиё қитъаси учун мавсумнинг энг яхши натижасини такрорлади.\nТокио-2020 нормативи сари яқинлашиб келаётган Сафина Садуллаева бу турнирда 1.90 метр баландликни забт этди. Бу Сафина учун Олимпиада нормативлари қабул қилинадиган мавсум қайта бошлангандан бери бешинчи старт бўлди. Барча турнирларда муваффақиятли иштирок этаётган юртдошимиз пайшанба куни эълон қилинадиган янги жаҳон рейтингида кучлилар қаторидан жой олиши, шубҳасиз.\nЯна бир атлетимиз Дарья Резниченко узунликка сакраш секторида 6.58 метр билан билан ғалаба қозонди. Бу Дарья учун мавсумдаги энг яхши кўрсаткич ҳисобланади. Бу борада қитъадошларимиз орасида фақатгина хитойлик спортчига (6.65 метр) имконият бой берилмоқда.\nШунингдек, турнир давомида Надия Дусанова (баландликка сакраш) 1.79 метр, босқон улоқтиришда Зарина Носиржонова 62.44 метр ва уч ҳатлаб сакрашда Иван Денисов 15.41 метр кўрсаткич билан мусобақани якунлашди.


Ўзбекистон Гулнора Каримовага қоладими? « O'zbekiston ERK Demokratik Partiyasi\n25 August 2013 - 14:24\nЎзбекистондаги сиёсий вазиятни кузатиб турганлар бу саволга “ҳа, бошқа кимга ҳам қоларди?”, дейишлари мумкин. Чунки Ўзбекистонда давлат, ҳокимият, сиёсат, Асосий Қонун (Конституция) дейилганда диктатор Каримов тушунилади. Каримовнинг вориси эса унинг ақлсиз ва ҳаёсиз қизи Гулнора Каримовадир…\nАммо ҳаёт фақатгина Ўзбекистондан ва унда ўзини дунёнинг ҳукмдори қилиб кўрсатаётган, баъзи ақлсизлар тарафидан “подшоҳ” эълон қилинган Ислом Каримов ва унинг эркатой қизидан иборат эмас. Дунё ҳаёти сирлидир, унинг давом этишининг ўз қоидалари бор. Мана шундай қоидалардан бири эртага нима бўлишини инсонларнинг мутлақ маънода била олмасликларидир…\nХўш, эртага дунёда ва Ўзбекистонда нималар бўлиши мумкин? Биз буни фақат тахмин қилишимиз мумкин, тақдир эса албатта Аллоҳнингдир…\n2014 йилда АҚШ ва бошқа ғарб даввлатларининг қўшинлари Афғонистонни тарк этадилар…Яна 2014 йилда Ўзбекистонда парламент сайловлари, 2015 йилда эса Президент сайловлари ўтказилиши керак…\nБугун дунё чалқаланиб турибди…Дунёмиз катта океанда етти миллиард инсонни ташиб бораётган кемага ўхшайди…Океанда эса тўфон ишоратлари бор. Шунинг учун ҳам дунёмиз давомли чалқаланмоқда…Дунё “кемасидигалар” бу сабабдан ҳузурсиз, кимнинг боши айланган, кимнинг кўнгли…\nЎзбекисонда ҳам, дунёда ҳам эртага нима бўлишини ҳеч ким билмайди. Гулнора Каримова тахтни отасидан осонгина олса ҳам, унда осонгина ўтира олмайди. Чунки дунё чалқаланмоқда, бу чалқаланишнинг тўлқинлари албатта Ўзбекистонга ҳам етиб келади…\nБугун мусулмонлар мазлум, ислом дунёси эса паришондир. Аммо биз энди уйғона бошладик. “Араб баҳори” жароҳат олди, аммо ўлмади. Аста секин ўлаётган ва йўқ бўлиб бораётган тизим моддапарстликка (материализмга) асосланган ҳозирги дунё тузумидир.\nМусулмонлар давлатлар қандай бўлиши керак? Мусулмонликда инсон ҳуқуқлари, эркинликлари, эркин сайловлар, адолатли жамият қандай бўлади? Биз мусулмонлар бу саволларга ижобий жавоб беришимиз, бу жавобларни аввало ўз ҳаётимизга, оилаларимиз, маҳалларимиз, шаҳарларимиз ва давдатларимиз ҳаётларига тадбиқ қилишимиз керак…\nДемак, Ўзбекистон Гулнора Каримовaга қолмайди…


"Четга ўрик сотасанми, 50 долларингни давлатга сот!" - BBC News O'zbek\n"Четга ўрик сотасанми, 50 долларингни давлатга сот!"\nЎзбекистон ҳукумати мева-сабзавот экспорти билан шуғулланадиганлар ўзининг валютадаги даромадининг 50 фоизини давлатга сотишни мажбур этувчи тартиб жорий этган.\nАна шу мақсадга қаратилган Вазирлар Маҳкамасининг қарори 1 июлдан кучга киргани ҳақида хабар тарқатган маҳаллий оммавий ахборот воситалари.\nАгар хорижга мева-сабзавот сотган ширкат ёки хўжалик 100 АҚШ доллари миқдорида даромад топган бўлса, шунинг 50 долларини ҳукуматга сотиши шарт.\nҲукумат, мева-сабзавот экспорти билан фақат ягона монополист "Ўзагроэкспорт" шуғулланади, дея қарор қабул қилган.\n"Ўзагроэкспорт" хорижлик ширкатлар билан Ўзбекистондан мева ва сабзавот маҳсулотларини етказиб бериш мақсадида шартномалар имзолаши, ўзбек деҳқон ва боғбонлари билан эса уларнинг етиштирган ҳосилини сотиб олиш бўйича битимлар имзолаши лозим бўлади.\nЎзбекистон ўрик-гилоси ёки қовун-тарвузини сотиб олиш учун олдиндан ҳақини 100 фоиз тўлаш талаб қилинади.\nАгар энди дарахтдан узилган ёки полиздан чиққан маҳсулот бўлса, унинг 30 фоиз пулини олдиндан тўлаб қўйиш шарт.\nЎзбекистон ҳукумати шу йилдан мева-сабзавотини хорижга олиб чиқиб, мамлакат ғазнасига валюта тушумларини олиб киришга жиддий эътибор қаратди.\nБунга ўтган йили Россия билан Туркия муносабатларининг совуқлашиши, Россия ҳарбий учоғининг Сурия ва Туркия чегарасида уриб туширилиши ортидан Россия Туркия мева-сабзавотига санкция киритгани туртки берди.\nҲали Шўролар замонида Ўзбекистон Россиянинг бозорларини эгаллаган, СССР парчаланиб кетганидан кейин бу бозорлар йўқотилди.\nАммо россияликлар Ўзбекистон қовун-тарвузлари, кўкатлари, меваларининг таъмини унутганлари йўқ, кам миқёсда бўлса ҳам Россиянинг айрим ҳудудларидаги деҳқон бозорларига етиб борган маҳсулот доим харидоргир бўлган.\nЎзбекистон йирик ҳудудларда пахта етиштиришдан кўра, мева-сабзавот ва полиз маҳсулотларини экиш ва қайта ишлашга ўтса, пахтадан кўра, кўпроқ манфаат кўриши мумкин, деган фикрлар анчадан буён айтиб келинади.\nШу йил апрелида ҳукумат "Ўзагроэкспорт" деб номланган махсус ширкат тузди ва "Ўзагроэкспорт"га Ўзбекистон ўрик-гилоси ва қовун-тарвузини хорижга экспорт билан шуғулланиш вазифасини юклади.\nМосквада Президент Путин билан учрашуви пайти Президент Ислом Каримов Ўзбекистон мева-сабзавотлари мазали экани ҳақида москваликлар яхши билишини айтган.\nПрезидент Каримов Россия бозорларида сотувчилар ўз мевасини сотиш учун "келиб қолинг, Ўзбекистон мевалари" деб харидор чорлашини айтган.\n"Улар(мевалар)нинг Ўзбекистонга ҳеч қандай алоқаси бўлмаслиги мумкин. Бироқ товар бу товар, реклама бу реклама. Рекламанинг ўзиёқ кўп нарсадан далолат беради", деб айтган Президент Каримов.\nПрезидент Владимир Путин Ўзбекистондан Россия бозорларига деҳқончилик маҳсулотларини етказиш ҳажми кўпайганидан ўз мамнунлигини изҳор этган.\nРоссия президенти сўзларига кўра, Ўзбекистондан Россияга қишлоқ хўжалик маҳсулотларини олиб бориш ялпи ҳажми 10 фоиз ошган.\nАйрим полиз маҳсулотлари 10 баробар, узум 20 баравар, цитрус ўсимликлари 54 баравар кўпайган.\nШу кунларда Тошкентда мева ва сабзавот халқаро ярмаркаси бўлиб ўтмоқда.\nЯрмарканинг очилиш маросимидаги нутқида Бош вазир Шавкат Мирзиёев 2020 йилга бориб Ўзбекистон хорижга мева-сабзавот экспортини 2 баравар кўпайтириш ва йилига 32 миллион тоннага етказади, деб айтган.


Ўзбекистон хотин-қизлар қўмитасининг юқори ва ишчи органлари » Ўзбекистон Хотин-қизлар қўмитаси\nБош саҳифа » Ўзбекистон хотин-қизлар қўмитасининг юқори ва ишчи органлари\nЎзбекистон хотин-қизлари конференцияси\nКонференция Қўмитанинг юқори органи ҳисобланади. Конференция, қоидага кўра, 50-60 кишидан иборат Хотин-қизлар Қўмитасининг Бошқарувини сайлайди, унинг таркибига қорақалпоғистон Республикаси вилоятлар ва Тошкент шаҳар Хотин-қизлар қўмиталари раислари киради. Хотин-қизлар қўмитаси Раёсат фаолиятига раҳбарлик қилади.\nКонференция қоидага кўра, 50-60 кишидан иборат Хотин-қизлар қўмитасининг Бошқарувини сайлайди, унинг таркибига қорақалпоғистон Республикаси, вилоятлар ва Тошкент шаҳар хотин-қизлар қўмиталари раислари ҳам киради. Бошқаруви йиғилишлари камида олти ойда бир марта чақирилади. Бошқаруви фаолиятига Бошқарув аъзолари орасидан сайланадиган Раис раҳбарлик қилади.\nЎзбекистон Хотин-қизлар қўмитаси Бошқарувининг ваколатлари қуйидагича:\n– Ташкилотнинг Низомдаги мақсад ва вазифаларини амалда рўёбга чиқариш, Конференсияларда қабул қилинган қарорларнинг бажарилишини таъминлаш, хотин-қизларнинг жамият ҳаётидаги ролини ошириш, уларнинг ижтимоий, маънавий ва касбий ўсиши учун шарт-шароитлар яратиш, хотин-қизларнинг ҳуқуқлари ва қонуний манфаатларини ҳимоя қилиш юзасидан дастурлар ишлаб чиқиш ва уларнинг бажарилишини ташкил этиш.\n-Хотин-қизлар қўмитаси Раёсати фаолиятига раҳбарлик қилиш;\nЎЗБЕКИСТОН ХОТИН-ҚИЗЛАР ҚЎМИТАСИНИНГ БОШЛАНҒИЧ ТАШКИЛОТЛАРИ\nХотин-қизлар қўмиталарининг фаолияти учун энг асосий тиргаклардан бири бу – бошланғич ташкилотлардир.\nБирламчи ташкилотлар фаолиятига ҳуқуқий асос Ўзбекистон Хотин-қизлар қўмитасининг 2011 йил 16 июлдаги ХХХИХ Раёсат қарори билан тасдиқланган Хотин-қизлар қўмитаси бошланғич ташкилоти Низомидир.\nБошланғич ташкилот муассаса, ташкилот, меҳнат жамоаси, фуқаролар йиғинининг Таъсис йиқилиши қарорига кўра ташкил этилади. Ў’з аъзолари орасидан жамоатчилик асосида ишлайдиган раис ва унинг ўринбосарини сайлайди.\nБошланғич ташкилотлар тегишли ҳудуддаги хотин-қизлар қўмитасининг Раёсатига бўйсунадилар ва унга ҳисоб берадилар.\nБошланғич ташкилотлар жамоатчилик асосида, яъни маош белгиланмаган тарзда, ёки ташкилотнинг ички имкониятлари ҳамда ташкилот раҳбарининг хотин-қизлар масаласига бўлган эътибори ўлароқ маош белгиланиб фаолият юритади.\nМасалан: Бухоро вилоятида 2226 та бошланғич ташкилотлар раҳбарларининг 715 таси маош олган ҳолда ишлайди.\n2011 йилнинг сентябр ойида Ўзбекистон Хотин-қизлар қўмитаси томонидан бошланғич ташкилотлар фаолиятини жонлантириш, унинг фаолиятига ҳуқуқий асос бўладиган омиллар, бугунги ислоҳотлар жараёнида жамоатчилик иштирокини кучайтириш борасида кенг миқёсда иш олиб борилди. Натижада жами 41848 тадан ортиқ бошланғич ташкилотлар рўйхатга олинди.\nБошланғич ташкилотларнинг тармоқлар кесимидаги тақсимоти:\nКорхона, идора ва ташкилотларда – 16486 та;\nЎзини ўзи бошқариш органларида – 8996 та;\nОлий ўқув юртларида – 73 та;\nКоллеж, литсейларда – 1535 та;\nУмумтаълим мактабларида – 9779 та;\nМактабгача таълим муассасаларида – 4979 та\n(Ушбу кўрсаткичлар ўзгариши мумкин.)\nҚЎМИТА ҚОШИДА ТАШКИЛ ЭТИЛГАН ЖАМОАТЧИЛИК АСОСИДАГИ УЮШМА, КОМИССИЯ ВА ТЎГАРАКЛАР\nҚўмита қошида турли йўналишларда уюшма, комиссия ва тўгараклар мавжуд бўлиб, улар хотин-қизларнинг касб маҳоратларини, уларнинг етакчилик қобилиятларини ошириш, ижодий имкониятларини юзага чиқариш ва турли тарғибот ишларини юритишга кўмаклашмоқдалар.\n“Аёл ва спорт” комиссияси, “Аёл ва экология”, “Ҳуқуқшунос аёл”, “Ижодкор аёл”, “Аёл ва саломатлик”, “Фахрий аёллар” каби уюшмалар; “Раҳбар аёллар”, “Иқтидорли қизлар”, “Ораста қизлар” тўгараклари.\nНамуна учун “Ораста қизлар” тўгараги:\n2011 йил 13 октябрда Ўзбекистон Хотин-қизлар қўмитасининг ташаббуси билан Республикадаги ўқув муассасаларида жамоатчилик асосида “Ораста қизлар” тўгарагини ташкил этиш масаласи ХХХХ-Раёсат йиқилишида кўриб чиқилди ва Раёсат йиқилиши қарори билан тасдиқланган Йўриқнома ижрога йўналтирилди.\nУшбу тўгарак болалар, ўсмирлар ва ёшларда шахсий гигиеник қоидаларни тўғри шакллантириш, тиббий маданиятни ошириш, уларда ўзининг ва атроф-муҳитнинг тозалигига эътиборни кучайтириш, экологик ва тиббий маданиятни юксалтириш, айниқса қизларнинг ўзаро муносабатларидан унумли фойдаланган ҳолда, улар ўртасида балоғатга етмасдан турмуш қуришнинг олдини олиш, никоҳ ёшидаги қизлар ўртасида оила муқаддаслиги, турли муносабатлар, ҳомиладорликка оид жараёнлар ҳақида кенг тушунча бериш мақсадида фаолият олиб бормоқда. Сҳунингдек, ушбу тўгарак зиммасига муҳим маънавий вазифа ҳам юкланган.\nБарча ўқув муассасаларида ҳар бир синф, гуруҳ ва курсларда бир нафардан “Ораста қизлар” тўгарагининг раиси сайланди. Мактаб, коллеж-литсей, олийгоҳлардаги ҳар бир синф ва гуруҳда санитар-тарғиботчи вазифасини ўтовчи ушбу тўгарак раисининг фаолиятига бевосита муассасадаги Хотин-қизлар қўмитасининг бошланғич ташкилоти раиси кўмаклашмоқда.